Tiga penumpang dirawat di ICU alami pendarahan otak

Tiga penumpang yang sedang dirawat di Unit Rawatan Rapi Hospital Kuala Lumpur (HKL) mengalami pendarahan otak selepas insiden pertembungan dua tren Transit Aliran Ringan (LRT) di Laluan Kelana Jaya berdekatan Stesen LRT KLCC pada Isnin.

Pembedahan sudah dijalankan ke atas tiga penumpang tersebut mereka kini berada dalam keadaan stabil manakala seorang lagi penumpang perlu menjalani rawatan resusitasi serebrum, kata Pengarah HKL Datuk Dr Heric Corray.

“Tiga lagi penumpang dirawat di wad biasa kerana mengalami patah tulang, kecederaan di dada dan di hati,” katanya lapor Bernama.

Dalam pada itu, Dr Heric memaklumkan pihaknya mula menerima 67 penumpang yang cedera akibat kemalangan itu pada 9.30 malam tadi dan seramai 61 penumpang dibenarkan pulang.

“Daripada jumlah itu, 61 penumpang merupakan warga tempatan manakala lima adalah warga asing manakala seorang tidak dapat dipastikan kewarganegaraannya,” katanya lagi.

Dr Heric berkata seramai 300 petugas HKL terlibat dalam kerja-kerja merawat mangsa kemalangan itu sejak semalam dan kesemua mereka mengenakan Pakaian Perlindungan Diri (PPE) yang sepatutnya.

“Kami juga menjalankan ujian COVID-19 terhadap semua penumpang yang menerima rawatan,” katanya.

Sementara itu, Menteri Pengangkutan Datuk Seri Dr Wee Ka Siong berkata semua kakitangan yang terlibat pada kejadian semalam telah diarahkan untuk tidak terlibat dalam pengendalian pengoperasian.

“Kami akan siasat kes ini daripada pelbagai sudut dan pasukan panel penyiasat khas dipengerusikan Ketua Setiausaha Kementerian Pengangkutan (MOT) akan menjalankan siasatan dan laporan siasatan perlu dikemukakan kepada saya dalam tempoh 14 hari,” katanya.

Turut hadir pada sidang media itu ialah Menteri Wilayah Persekutuan Tan Sri Annuar Musa.

Semalam, seramai 47 penumpang dilaporkan cedera parah manakala 166 mengalami kecederaan ringan apabila sebuah tren yang membawa penumpang dan sebuah tren rosak yang sedang dipandu uji bertembung kira-kira jam 8.45 malam.

Berikutan itu, MOT menubuhkan pasukan panel penyiasat khas untuk menyiasat punca kejadian itu.


16 rakyat Malaysia ditahan di Kemboja

Menteri Luar Datuk Seri Saifuddin Abdullah hari ini mengesahkan 16 rakyat Malaysia ditahan pihak berkuasa Kemboja kini berada di balai polis di Phnom Penh untuk siasatan.

Tanpa menjelas lanjut mengenai jantina, usia, asal, bila atau punca ditahan, Saifuddin berkata, kesemua rakyat Malaysia itu kini berada dalam keadaan baik, lapor Bernama.

“Pegawai kita di sana sudah ke pejabat polis untuk bertemu mereka. Kita sentiasa ikuti rapat perkembangan terkini dan akan membantu mereka, jika perlu dicarikan peguam atau bantuan lain,” katanya selepas merasmikan Mesyuarat Agung ke-42 Persatuan Hindu Sanggam Kuantan, di Kuantan, hari ini.

Ditanya sama ada 16 rakyat itu, adalah sebahagian mangsa penipuan tawaran kerja yang diterima oleh Biro Aduan dan Perkhidmatan Awam MCA seperti pada sidang media Rabu lalu, Saifuddin berkata, perkara itu masih belum dapat dipastikan.

Bagaimanapun, beliau menasihatkan rakyat Malaysia untuk berhati-hati apabila menerima tawaran kerja dari negara asing dan tidak mudah terpengaruh dengan tawaran gaji besar, sebaliknya membuat semakan dengan Kementerian Luar atau pejabat perwakilan Malaysia atau Malawakil negara terbabit.

“Semak juga visa kerja dan pasport supaya memenuhi peraturan diwajibkan…dan jika dirasakan ada kemusykilan bila tiba ke negara terlibat, kita mohon segera hubungi Malawakil. Ini sangat penting untuk mengelakkan timbul masalah kemudian hari,” katanya.

Dalam perkembangan lain, Saifuddin juga meminta rakyat Malaysia yang berdepan masalah atau terkandas di Thailand ekoran pelaksanaan Perintah Kawalan Pergerakan (PKP) sebelum ini, untuk segera ke pejabat Konsulat Jeneral Malaysia di Songkhla.

“Kita tidak menafikan mungkin masih ada sejumlah lain yang masih tidak berhubung dengan pejabat Konsulat Jeneral, dan kita harap mereka dapat segera berbuat demikian supaya bantuan sewajarnya dapat diberikan untuk membolehkan mereka pulang,” katanya.

Saifuddin juga sekali lagi menafikan dakwaan terdapat 10,000 rakyat Malaysia menjadi pendatang asing tanpa izin di negara itu kerana setakat ini rekod Konsulat Jeneral menyatakan 2,439 warga Malaysia yang berhasrat untuk pulang ke tanah air, telah dibantu.

Rekod juga menyatakan sehingga kini, hanya terdapat 72 warganegara Malaysia yang berdaftar dengan pihak Konsulat Jeneral dan memegang Pas Sempadan dan bilangan itu adalah sebahagian daripada 444 warganegara Malaysia yang telah mendaftarkan diri dengan pihak Konsulat Jeneral.


Zahid wajar kekal presiden, DAP boleh bantu pulih imej bukan MCA

Kenyataan geostrategis dan Felo Kanan Akademi Penyelidikan Strategik Nusantara Profesor Madya Dr Azmi Hassan bahawa UMNO akan berada dalam keadaan genting pada masa depan sekiranya Datuk Seri Ahmad Zahid Hamidi kekal sebagai presiden parti, tidak harus diterima bulat-bulat.

Kenyataan Azmi itu hanyalah sebahagian daripada pendapat setelah melihat keadaan UMNO yang kalah teruk dalam Pilihan Raya Umum Ke-14 (PRU-14) dan PRU-15 lalu, tanpa meneliti perkembangan dalaman parti itu sendiri.

Oleh itu, beberapa ahli Majlis Tertinggi (MT) parti berpendapat Zahid sewajarnya terus diberi peluang memimpin UMNO ke era baharu selain memperkasakan keserasian parti itu dengan rakan baharu mereka di dalam Pakatan Harapan (PH), seperti DAP dan AMANAH.

Zahid yang kini memiliki kuasa sebagai Timbalan Perdana Menteri dan anggota Majlis Tertinggi (MT) yang dipimpinnya sudah tentu akan berusaha memulihkan semula kepercayaan rakyat dan akar umbi terhadap UMNO.

“Sudah tentu Zahid tidak mahu UMNO terkubur dalam pimpinannya. Beliau juga mempunyai strateginya tersendiri untuk mengukuhkan semula UMNO.

“Lagi pula, beliau (Zahid) yakin akar umbi akan kembali menyokong UMNO, walaupun sekarang ini parti bekerjasama dengan PH membentuk Kerajaan Pusat,” kata sumber yang rapat dengan MT UMNO ketika mengulas kenyataan Azmi.

Sumber itu juga menyokong saranan Ketua UMNO Sungai Besar, Datuk Seri Jamal Yunos yang mencadangkan satu usul dibawa ke Perhimpunan Agung UMNO (PAU) bulan depan, agar jawatan presiden dan timbalan, tidak dipertandingkan pada pemilihan akan datang.

Katanya dalam keadaan UMNO yang lemah sekarang ini tidak ada pemimpin yang layak duduk di kerusi presiden, selain Zahid.

Malah, katanya Zahid telah melakukan pembersihan dalam kalangan pemimpin UMNO yang dilihatnya tidak jujur terhadap perjuangan parti.

Sumber itu, juga tidak menolak kemungkinan ada pertandingan merebut jawatan dalam MT, termasuk presiden, tetapi yakin perwakilan akan memberi peluang kepada Zahid untuk terus menerajui UMNO.

Dalam kenyataannya semalam, Azmi berkata situasi genting itu boleh berlaku jika bersandarkan kepada pengamatan pengundi yang tidak suka kepada presiden atau sentimen majoriti rakyat yang menolak parti yang ada kaitan dengan rasuah.

Menurutnya jika pada PRU-15 lalu Barisan Nasional (BN) hanya mampu menang 30 kerusi, besar kemungkinan dalam masa tiga atau empat bulan lagi ketika menghadapi Pilihan Raya Negeri (PRN) enam negeri, UMNO tidak lagi berupaya untuk bangkit.

“Jika benar seperti analisis pengundi tak suka dengan Presiden atau pengundi tak suka dikaitkan parti ada kaitan dengan rasuah, maka besar kemungkinan kalaulah Presiden kekal tanpa dicabar, UMNO akan berada dalam kedudukan agak genting dalam masa hadapan,” kata Azmi.

Azmi berkata, ada yang berpendapat bahawa merosotnya UMNO terutama sekali selepas PRU15 dengan hanya memperoleh 26 kerusi adalah disebabkan Presidennya.

Justeru, katanya, terdapat gerakan untuk menukar Presiden dan harapan untuk menukar jawatan itu melalui pengunduran sendiri Ahmad Zahid dilihat sukar kerana beliau ketika ini menjawat Timbalan Perdana Menteri.

Dalam hal ini, kata beliau, caranya ialah jawatan Presiden itu dicabar sebagai salah satu tindakan rejuvenasi, reformasi dan memberi nafas baharu UMNO kerana pengundi telah pun memberitahu apa pendapat mereka terhadap parti itu.

“(Pada PRU-15) pengundi lebih selesa mengundi bukan secara total Perikatan Nasional (PN) tetapi lebih mengundi Pas itu sendiri daripada UMNO kerana UMNO dilihat kepimpinan mereka terbabit unsur rasuah,” katanya.

Hakikatnya, kata beliau, jika mahu mengundurkan Presiden, adalah hanya dengan cara mencabar jawatan itu, namun persoalannya siapakah yang akan mencabar Presiden dan Timbalan Presiden kalau ada.


Panik keputusan mahkamah 8 Dis, Najib kemuka bukti baharu libatkan bekas Gabenor

Datuk Seri Najib Razak mengemukakan bukti baharu melibatkan bekas Gabenor Bank Negara, Tan Sri Zeti Akhtar Aziz dalam usahanya untuk melepaskan diri terhadap sabitan terhadapnya dalam kes rasuah RM42 juta SRC International (SRC).

Langkah bekas Perdana Menteri (PM) itu diambil kurang seminggu keputusan rayuan Najib untuk mengetepikan sabitan bersalah terhadapnya, serta hukuman penjara 12 tahun dan denda RM210 juta yang dikenakan terhadapnya.

Mahkamah Rayuan akan mengumumkan keputusan tersebut pada 8 Disember ini.

Menerusi Notis Usul yang difailkan di Mahkamah Rayuan, Najib memohon untuk mengemukakan keterangan viva voce Ketua Pesuruhjaya Ketua Pesuruhjaya Suruhanjaya Pencegahan Rasuah Malaysia, (SPRM), Datuk Seri Azam Baki, pegawai penyiasat SPRM Rosli Hussein dan beberapa lagi saksi lain.

Menurut salinan afidavit sokongan Najib terhadap permohonan hari ini, langkah untuk mengemukakan bukti baru itu susulan pendedahan SPRM bahawa Singapura telah memulangkan sejumlah AS$15.4 juta dana berkaitan 1MDB yang melibatkan syarikat milik bersama Datuk Tawfiq Ayman – suami kepada bekas Gabenor, Zeti .

Najib mendakwa bukti tersebut tidak ada ketika perbicaran dan ia “relevan secara material” bagi isu yang berkaitan dengan kes itu.

“Saya sesungguhnya percaya keterangan yang kini telah ditemui dan disahkan boleh dipercayai mendedahkan penglibatan Zeti dalam skim-skim Jho Low.

“Saya sesungguhnya percaya peranan Zeti dalam memudahkan Jho Low menyebabkan tiada tanda merah atau amaran penyelewengan dibangkitkan mengenai perkara yang berkaitan dengan urus niaga dalam akaun saya dari 2011 hingga 2015, walaupun perkara tersebut telah dilaporkan secara peribadi kepada Bank Negara dan Zeti telah menyediakan ruangan untuk Jho Low untuk menjalankan manipulasinya.

“Saya sesungguhnya percaya sekiranya keterangan sedemikian telah dikemukakan semasa perbicaraan, mahkamah akan mencapai pendapat berbeza yang memihak kepada saya dan mengakibatkan wujudnya keraguan munasabah telah ditimbulkan terhadap kes pendakwaan ke atas semua pertuduhan di mahkamah perbicaraan dan mahkamah yang mulia ini (Mahkamah Rayuan),” kata Najib.

Dalam afidavit itu, Najib juga memohon maaf ke atas Mahkamah Rayuan terhadap sebarang kesulitan berhubung waktu permohonan dibuat, dan menjelaskan ia dibuat tanpa berlengah, setelah mendapat tahu tentang bukti baru.

“Walaupun tarikh untuk keputusan rayuan telah ditetapkan, dengan mengambil kira perkara-perkara ini, saya dengan rendah hati menyatakan keterangan itu akan mempunyai kesan material ke atas subjek perkara rayuan ini, dan oleh itu perlu diterima dan dikemukakan dalam rayuan-rayuan untuk semua perkara penting tersebut di bawa ke mahkamah yang mulia ini bagi membolehkan keputusan yang adil dicapai.

“Oleh itu, saya dengan penuh rasa hormat menyatakan bahawa memandangkan kebebasan dan mata pencarian saya terancam, dengan mengambil kira perkara yang digariskan di sini, ia perlu untuk keterangan/bukti ini dibenarkan untuk diterima dan dikemukakan dalam rayuan demi kepentingan keadilan,” katanya lagi.

Pada 27 November lalu, Najib membuat laporan polis dengan mendakwa ada pihak menyembunyikan bahan bukti membabitkan perbicaraan kes SRC dan 1Malaysia Development Berhad (1MDB).

Najib berkata tidak dapat mendedahkan nama individu terbabit namun mendapat tahu mereka yang terlibat merupakan individu yang dilantik ke Jabatan Peguam Negara dan SPRM semasa pentadbiran Pakatan Harapan (PH).

Dua hari sebelum itu, Tommy Thomas berkata siasatan SPRM terhadap Zeti dan suaminya tidak sempat diselesaikan sepanjang menjadi peguam negara, bermula Jun 2018 hingga Februari 2020.


Puad Zarkashi pemimpin ‘tua’ panas baran wajar diganti, kata Tun Faisal

Bekas Timbalan Ketua UMNO Bahagian Putrajaya Datuk Tun Faisal Ismail Aziz mengkategorikan Speaker Dewan Undangan Negeri (DUN) Johor Datuk Puad Zarkashi sebagai pemimpin ‘tua’ panas baran dan pembodek, yang tidak relevan lagi dan wajar diganti.

Menurutnya Ketua UMNO Bahagian Batu Pahat itu masih tidak sedar diri terhadap petunjuk yang diberikan pengundi pada Pilihan Raya Umum Ke-15 (PRU-15) lalu yang menolak UMNO bahagian itu.

Mengulas beberapa kenyataan yang dikeluarkan Puad sebelum ini, Tun Faisal berkata Puad berasa rakyat dan pengundi suka dengan tindakan membodek Presiden UMNO Datuk Seri Ahmad Zahid Hamidi.

“Berdasarkan keputusan PRU-15, di Batu Pahat, BN bukan pilihan kedua pengundi, tapi pilihan ketiga. Tu pun Puad Zarkashi masih tak sedar-sedar diri lagi… masih lagi nak membodek Zahid. Dia ingat rakyat dan pengundi suka kot?

“Sebenarnya, Puad ini adalah dalam kategori Ketua UMNO Bahagian yang sudah tidak relevan lagi dan wajar digantikan,” kata Tun Faisal dalam kenyataan hari ini (25 Disember 2022).

Katanya lagi, pemimpin seperti Puad – yang juga ahli Majlis Tertinggi UMNO lantikan – sudah tidak relevan lagi dan wajar diganti dengan pemimpin muda di Batu Pahat, demi kelangsungan UMNO.

Menurutnya penolakan terhadap Puad terbukti apabila dalam PRU-15 lalu calon UMNO yang mewakili Barisan Nasional mendapat undi ketiga tertinggi selepas Pakatan Harapan dan Perikatan Nasional.

“Seingat saya, Batu Pahat tidak ketandusan pemimpin. Takkan lah tak ada pemimpin Batu Pahat yang lebih muda, yang bukan jenis pembodek, yang bukan jenis panas baran yang tak boleh menggantikan Puad di Bahagian Batu Pahat.

“Semangat Selempang Merah mesti menerajui pembaharuan di Batu Pahat,” kata Tun Faisal lagi.


Kalimah Allah: Gereja, paderi tarik balik semakan kehakiman

Susulan tindakan Kementerian Dalam Negeri (KDN) dan Kerajaan Malaysia menarik balik rayuan berhubung penggunaan kalimah Allah, Gereja Sidang Injil Borneo (SIB) dan paderinya, Jerry A. Dusing turut menarik balik semakan kehakiman mereka berhubung isu sama.

Perkara itu disahkan oleh Peguam Kanan Persekutuan, Shamsul Bolhassan ketika dihubungi hari ini, lapor Utusan.

Pada 10 Disember 2007, gereja itu dan Jerry memfailkan semakan kehakiman terhadap KDN dan kerajaan berhubung hak mereka untuk menggunakan kalimah Allah bagi merujuk kepada Tuhan dalam penerbitan keagamaan mereka.

Mereka memohon diisytiharkan bahawa mereka mempunyai hak di sisi undang-undang untuk menggunakan kalimah Allah dalam injil Kristian terjemahan bahasa Malaysia dan bahasa Indonesia dan dalam semua penerbitan dan bahan keagamaan mereka.

Noris pemberhentian tersebut difailkan di Mahkamah Tinggi Kuala Lumpur pada 25 April lalu.

Pada 18 April lalu, KDN dan Kerajaan Malaysia menarik balik rayuan berhubung keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka.

Selain memohon agar diberikan hak untuk menggunakan kalimah Allah, SIB dan Jerry turut mencabar tindakan Jabatan Kastam merampas buku yang dibawa masuk dari Surabaya, Indonesia, di Terminal Penerbangan Tambang Rendah di Sepang pada 15 Ogos 2007.

Buku berkenaan bagaimanapun dikembalikan kepada gereja itu pada 25 Januari 2008.

Pada 5 Mei 2014, Mahkamah Tinggi menolak permohonan Sidang Injil Borneo (SIB) untuk mendapatkan semakan kehakiman bagi mencabar perintah Kementerian Dalam Negeri (KDN) yang melarang pengimportan buku Kristian mengandungi kalimah ‘Allah’.

Mahkamah menolak semakan tersebut atas alasan Mahkamah Tinggi terikat dengan keputusan Mahkamah Rayuan bahawa kalimah ‘Allah’ bukan sebahagian daripada aspek penting dalam kepercayaan dan amalan agama Kristian.

Bagaimanapun, pada 1 Oktober 2014 Mahkamah Rayuan memberi kebenaran kepada gereja itu untuk memulakan semakan kehakiman itu selepas membenarkan rayuan gereja dan Jerry.


Aduan berhubung petugas di PPV disiasat, tindakan tegas akan diambil

Tindakan tegas akan diambil terhadap petugas di Pusat Pemberian Vaksin (PPV) sekiranya didapati melanggar peraturan dalam menjalankan tugasan mereka, kata Badan Bertindak Imunisasi COVID-19 (CITF).

Dalam satu kenyataan, badan tersebut berkata memandang serius berhubung beberapa dakwaan mengenai suntikan vaksin Covid-19 di PPV yang menjadi tular di laman media sosial.

Sehubungan itu, CITF kini sedang bekerjasama dengan pihak berkuasa, termasuk Polis Diraja Malaysia dan Angkatan Tentera Malaysia (ATM) yang menjalankan siasatan tentang perkara ini agar kejadian seperti ini tidak berlaku lagi,” kata kenyataan itu.

Beberapa aduan dibuat melibatkan petugas di PPV, kes pertama telah berlaku pada 17 Julai 2021 di PPV pandu lalu di Kem Lapangan Terbang Sungai Petani, Kedah di mana PPV tersebut dikhaskan kepada anggota ATM dan ahli keluarga mereka sahaja.

Vaksinasi di PPV tersebut dilaksanakan oleh petugas daripada Rumah Sakit Angkatan Tentera (RSAT) di kem tersebut.

Satu siasatan telah dijalankan oleh pihak ATM mengenai kejadian tersebut di mana individu-individu yang terlibat telah dipanggil untuk memberi penjelasan. Tindakan tatatertib telah diambil ke atas petugas vaksinasi tersebut.

Terdapat dua lagi dakwaan mengenai suntikan vaksin kosong. Di PPV Malaysia International Trade and Exhibition Centre (MITEC), kejadian didakwa telah berlaku pada 17 Julai 2021 dan orang awam yang terlibat telah membuat laporan polis.

Di PPV Bangi Avenue Convention Centre (BACC), dakwaan mengenai suntikan palsu ini telah dibuat pada 18 Julai 2021 dan laporan polis telah dibuat oleh penyedia perkhidmatan kesihatan (HCO) terbabit.

Menurut CITF, semua aduan tersebut masih dalam siasatan dan sebarang perkembangan mengenai perkara ini akan dimaklumkan oleh pihak berkuasa yang berkenaan.

“Sekiranya didapati bersalah, pihak CITF tidak akan teragak-agak untuk menamatkan perkhidmatan petugas yang terlibat dan mengambil tindakan tegas mengikut peruntukan undang-undang berkenaan perkara ini,” katanya lagi.

CITF dalam kenyataan itu juga menggesa supaya petugas vaksinasi menunjukkan picagari yang berisi vaksin kepada penerima vaksin sebelum suntikan dilakukan.

“Orang ramai juga disarankan untuk melihat picagari tersebut sebelum dan selepas proses vaksinasi bagi menambah keyakinan bahawa dos dan suntikan vaksin telah diberikan seperti yang sepatutnya,” kata kenyataan tersebut.


Sokong perusuh, Pemuda UMNO Johor mahu beri khidmat guaman

Khidmat guaman akan disediakan Pemuda UMNO Negeri Johor kepada kumpulan perusuh di Batu Pahat yang ditahan polis sebagai tanda sokongan kepada remaja yang melanggar prosedur operasi standard (SOP) Perintah Kawalan Pergerakan (PKP) baru-baru ini.

Langkah sama diambil blok pembangkang, Pakatan Harapan Johor semalam yang turut menyediakan khidmat guaman kepada kumpulan tersebut.

Naib Ketuanya Mohd Fared Khalid berkata perkhidmatan menerusi Sekretariat Peguam Pemuda UMNO Negeri Johor itu merupakan inisiatif bagi membantu keluarga individu tersebut yang dipercayai tidak mempunyai keupayaan kewangan untuk mendapatkan khidmat guaman.

“Tawaran ini akan melibatkan nasihat guaman, representasi peguam dan urusan surat menyurat, manakala kos lain akan dibiayai keluarga individu yang terbabit.

“Bantuan yang ditawarkan ini bukan berniat mahu menggangu pihak berkuasa terutama polis yang masih dan sedang menjalankan siasatan. Kami memberi ruang sepenuhnya kepada polis untuk menyiasat perkara ini,” katanya lapor Bernama,

Mohd Fared yang juga Pengerusi Sekretariat Peguam Pemuda UMNO Negeri Johor berkata ahli keluarga individu tersebut boleh menghubungi pihak sekretariat di talian 012-7007579 untuk mendapatkan maklumat lanjut.

Setakat ini, 20 penduduk tempatan berusia 16 hingga 28 tahun ditahan polis dengan 13 daripada mereka dibebaskan dengan jaminan polis hari ini manakala tujuh lagi masih ditahan sehingga esok bagi membantu siasatan.

Terdahulu, tular di media sosial sebuah video yang memaparkan kira-kira 40 orang itu membuat halangan jalan raya menggunakan motosikal dan kereta di laluan berkenaan selama 15 minit bagi menarik perhatian dengan kain rentang bertulis ‘Kerajaan Gagal’ serta membakar suar dan mercun.

Seorang Ahli Majlis Kerja Tertinggi UMNO Datuk Seri Mohd Puad Zarkashi semalam juga menyokong kumpulan perusuh tersebut dengan mengucapkan tahniah atas tindakan mereka.


Kelab komedi lokasi kejadian hina Islam diberi surat tunjuk sebab

Dewan Bandaraya Kuala Lumpur (DBKL) akan mengeluarkan surat tunjuk sebab kepada Kelab Komedi Crackhouse kerana beroperasi tanpa lesen yang betul, kata Timbalan Menteri Wilayah Persekutuan Datuk Seri Jalaluddin Alias.

Beliau berkata Crackhouse telah beroperasi di pinggir bandar Taman Tun Dr Ismail (TTDI) dengan hanya mempunyai lesen restoran, bukan lesen hiburan.

“Mereka memerlukan kedua-duanya. Jadi mereka pasti melanggar syarat (lesen),” katanya menurut laporan The Star.

Jalaluddin berkata surat itu akan dikeluarkan pada esok (Selasa, 12 Julai) dan Crackhouse mempunyai 14 hari untuk menjawab.

“Mereka boleh membuat rayuan dalam tempoh 14 hari dan memohon lesen hiburan, dan ini terletak di bawah bidang kuasa jawatankuasa pelesenan DBKL.

“Saya akan menyerahkan kepada jawatankuasa untuk menyiasat sama ada lesen sekarang telah disalahgunakan,” tambahnya.

Hujung minggu lalu, video berdurasi 54 saat tular di media sosial menunjukkan seorang wanita mendakwa telah menghafaz 15 juz al-Quran dan kemudiannya membuang tudung dan baju kurungnya, meninggalkannya dalam pakaian yang mencolok mata dan dianggap menghina Islam.

Pada Ahad (10 Julai), DBKL mengumumkan penutupan sementara kelab komedi itu sementara menunggu siasatan ke atas lesen premis itu.

Susulan kejadian itu, wanita Islam terbabit dan teman lelakinya bukan Melayu telah ditangkap sementara polis serta Jabatan Agama Islam Wilayah Persekutuan (Jawi) membuka kertas siasatan.

Siasatan dijalankan Unit Siasatan Jenayah Terkelas, Jabatan Siasatan Jenayah Bukit Aman dan kertas siasatan dibuka mengikut Seksyen 298A Kanun Keseksaan iaitu atas alasan agama yang boleh menyebabkan suasana tidak harmoni, perpecahan atau permusuhan atau niat jahat memudaratkan keadaan harmoni.

Siasatan turut dibuat mengikut Seksyen 233 Akta Komunikasi Dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Manakala Jawi menjalankan siasatan mengikut Akta Kesalahan Jenayah Syariah (Wilayah-Wilayah Persekutuan) 1997.

Mereka yang didapati bersalah menghina atau menyebabkan penghinaan terhadap Islam boleh didenda sehingga RM3,000 atau penjara sehingga dua tahun, atau kedua-duanya sekali.


Mangsa banjir dapat penangguhan bayaran PTPTN selama 3 bulan

Kerajaan bersetuju memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan kepada peminjam yang terkesan akibat banjir yang melanda negara, baru-baru ini.

Menteri Pengajian Tinggi Datuk Seri Dr Noraini Ahmad berkata keputusan itu diambil selari dengan aspirasi kerajaan yang prihatin serta komited membantu Keluarga Malaysia yang terlibat dalam bencana banjir mengakibatkan kemusnahan harta benda termasuk peminjam PTPTN.

“Peminjam yang terkesan boleh mengemukakan permohonan kepada PTPTN bermula 28 Dis hingga 31 Mac 2022,” katanya menerusi kenyataan hari ini lapor Bernama.

Noraini berkata butiran lanjut mengenai pelaksanaannya akan diumumkan oleh PTPTN dan berharap penangguhan bayaran balik PTPTN itu dapat meringankan beban peminjam yang terkesan.


Zahid bidas parti enggan bubar DUN tamak kuasa pula

Selepas beberapa negeri mengumumkan tidak akan mengikut langkah UMNO mengadakan pilihan raya secara bersama, Datuk Seri Ahmad Zahid Hamidi membidas parti politik lain sebagai tamak kuasa pula.

Ironinya, Presiden UMNO itu menyalahkan parti politik lain sebagai tamak kuasa hanya kerana tidak mahu membubarkan Dewan Undangan Negeri (DUN) bagi menjalankan pilihan raya serentak, walhal beberapa negeri sudah dilanda banjir ketika ini.

“Mereka sanggup menyebabkan pembaziran untuk mengadakan Pilihan Raya Negeri (PRN) secara berasingan kerana khuatir akan kehilangan kuasa.

“BN (Barisan Nasional) jika tamak kuasa seperti mereka, boleh tidak membenarkan negeri yang ditadbirnya tidak membubarkan DUN, namun bukan itu tujuan politik BN,” katanya dalam hantaran di Facebook hari ini.

Zahid juga mempertahankan langkah mengadakan Pilihan Raya Umum Ke-15 (PRU-15) adalah kerana bagi menyerahkan mandat kepada rakyat bagi menentukan kerajaan yang ingin dipilih mereka, ia walaupun diketahui umum kes mahkamah yang sedang dihadapinya sedang dalam perbicaraan ketika ini.

“‘Dalil’ baharu yang bertujuan mencipta persepsi jahat terhadap BN itu terpesong jauh daripada kebenaran mengenai tujuan sesebuah pilihan raya.

“Pertamanya, sesebuah pilihan raya termasuk PRU-15 bermaksud menyerahkan kembali hak dan mandat kepada rakyat untuk memilih sebuah kerajaan baharu.

“Pilihan raya umum, kecil mahupun negeri adalah sebuah proses demokrasi melalui peti undi yang boleh disertai mana-mana parti politik atau individu yang layak,” katanya lagi.

Umum mengetahui, keputusan kes rasuah Zahid semakin hampir dan bakal dimuktamadkan tidak lama lagi.

Zahid juga mendakwa ia suatu pembaziran sekiranya pilihan raya diadakan secara berasingan.

“Justeru, di manakah yang dikatakan BN tamak kuasa sedangkan yang berlaku pada PRU15 adalah rakyat diberi mandat dan kuasa sepenuhnya untuk menentukan masa depan negara,” katanya.

Selain Pakatan Harapan (PH), negeri di bawah pentadbiran PAS iaitu Kedah, Kelantan dan Terengganu juga dilaporkan tidak akan membubarkan DUN bagi mengadakan secara bersama dengan PRU-15.


Ditamatkan kontrak 24 jam, bekas CEO Finas saman Fahmi, Finas

Bekas ketua pegawai eksekutif (CEO) Perbadanan Kemajuan Filem Nasional Malaysia (Finas), Prof Dr Md Nasir Ibrahim memfailkan saman terhadap Menteri Komunikasi dan Digital, Fahmi Fadzil selepas diberhentikan dengan notis 24 jam, lapor FMT.

Nasir, 62 yang dilantik sebagai CEO Finas dengan kontrak dua tahun pada 1 November 2021 itu memfailkan saman di Mahkamah Tinggi dengan dakwaan diberhentikan secara tidak sah, lima bulan sebelum kontraknya tamat hingga menyebabkan beliau mengalami tekanan mental serta malu.

Beliau yang juga bapa kepada pelakon, Anzalna Nasir turut menuntut surat penamatan khidmat bertarikh 31 Mei yang ditandatangani Pengerusi Finas, Datuk Kamil Ahmad Othman itu tidak sah mengikut undang-undang dan terbatal.

Dalam writ dan pernyataan tuntutan difailkan pada Rabu, Nasir menuntut kira-kira RM135,000 sebagai ganti rugi khas, ganti rugi am serta faedah 5% dan bayaran lain yang difikirkan sesuai oleh mahkamah.

Selain Fahmi, beliau menamakan Finas dan pengarahnya, Mastura Ahmad Mustafa, Idwan Ariff Abdul Rahman dan Noor Azam Shairi sebagai defendan.

Kata Nasir, pelantikannya dikawal oleh Akta Badan Berkanun (Tatatertib dan Surcaj) 2000 dan menteri boleh menamatkan perkhidmatannya dengan memberi notis 30 hari atau membayar sebulan gaji sebagai ganti tempoh notis itu.

Nasir mendakwa beliau diminta berhenti pada Jun selepas dibayar gaji sebulan bagaimanapun, beliau berkata penamatan itu dilakukan dengan niat jahat dan tidak diberi alasan yang kukuh.

Menurut Nasir, hari terakhir perkhidmatannya ialah pada 31 Mei lalu berdasarkan surat yang ditandatangani menteri pada 5 Mei lalu.

Beliau berhujah bahawa Finas tidak mempunyai lembaga pengarah yang sah terdiri daripada sekurang-kurangnya sembilan orang pada masa itu. Memandangkan hanya empat orang, lembaga itu tidak diberi kuasa untuk mengeluarkan surat penamatan perkhidmatan.


Anwar bidas Hishammuddin jawab isu skandal kapal, kontraktor kutip komisen marah?

Tindakan Datuk Seri Hishammuddin Hussein memberi alasan gesaan projek Kapal Tempur Persisir (LCS) dihentikan bakal menimbulkan kemarahan menyebabkan Datuk Seri Anwar Ibrahim naik angin dan membidas Menteri Pertahanan tersebut.

Ketua Pembangkang itu mempersoalkan kenyataan Hishammuddin yang seakan mengambil mudah berhubung skandal kapal bernilai RM9.1 bilion tersebut walhal laporan Jawatankuasa Kira-kira Wang Negara (PAC) sudah mendedahkan kepincangan dalam projek tersebut sehingga tidak ada satu kapal berjaya disiapkan sehingga hari ini.

“Pertama saya kata semua fasa-fasa on going diteruskan. Dia tidak baca dan dia tidak dengar. Ini masalahnya. Ini dia sebut, kalau saya quote Shakespeare, the insolence of office.

“Dia terlalu angkuh, tak baca tak dengar, tutup. Orang marah. Siapa yang marah? kontraktor? yang kutip komisen?” bidas Anwar dalam sidang media di Sarawak hari ini.

Hishammuddin semalam semasa mengulas cadangan Anwar supaya projek LCS dihentikan berkata pihak Tentera Laut Diraja Malaysia akan marah jika ia dibatalkan kerana bakal menjejaskan pihak vendor terlibat.

“Berdasarkan laporan yang saya terima, kenyataan Anwar itu menimbulkan kemarahan ramai pihak.

“TLDM akan marah jika projek itu dibatalkan (kerana membabitkan aset mereka) dan tindakan itu juga akan menyebabkan 400 vendor gulung tikar dengan 90% daripada jumlah vendor itu adalah kalangan veteran tentera,” katanya dipetik laporan Harian Metro semalam.

Mengulas lanjut, Anwar yang juga Presiden PKR itu berkata isu LCS bukan mahu dipolitikkannya dan menegaskan kos belanja besar yang digunakan tersebut melibatkan wang rakyat.

“Projek RM9 bilion, dah belanja RM6 bilion, sentimen politik apa yang dibicarakan ini? RM6 bilion duit rakyat.  Jangan guna (alasan) keselamatan negara.

“Keselamatan negara macam mana kalau sampai bahan, alat-alat ketenteraan dan pertahanan penting pun masih mahu dirompak dan diambil komisen,” katanya lagi.

Semalam, PAC menyenaraikan sembilan rumusan sebagai punca kepincangan projek pembinaan enam kapal LCS bagi kegunaan TLDM bernilai RM9 bilion.

Mengikut PAC, kerajaan sudah membayar RM6.083 bilion untuk lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.


Wisma Putra cari dua individu dakwa Israel tangkap doktor Malaysia

Wisma Putra mencari dua individu serta pemilik akaun Instagram (IG) @iesya_toh dan @nurhelizahelmi bagi mendapatkan maklumat berkaitan ‘Dr. Nur’, yang didakwa sebagai warganegara Malaysia ditahan rejim Israel.

Dalam kenyataan malam tadi Wisma Putra juga berharap mana-mana individu lain yang mempunyai maklumat sahih berhubung identiti serta keberadaan ‘Dr. Nur’ tampil dan mengemukakan maklumat tersebut melalui e-mel [email protected].

“Maklumat lanjut mengenai perkara ini adalah penting untuk pihak kementerian mencari jalan penyelesaian untuk membantu ‘Dr. Nur’,” katanya.

Memetik laporan agensi berita Bernama, Wisma Putra mengambil maklum akan perkongsian yang tular di media sosial berhubung penahanan ‘Dr. Nur’ oleh pihak Israel.

“Bagaimanapun, pihak kementerian tidak dapat mengenal pasti butiran peribadi serta perincian insiden yang menimpa ‘Dr. Nur’, sekali gus menyulitkan usaha Perwakilan Malaysia untuk menghubungi dan menyalurkan bantuan konsular yang sewajarnya kepada beliau,” menurut kenyataan itu.

Menurut Wisma Putra, semakan dengan Kedutaan Besar Malaysia di Kaherah, Mesir dan Amman, Jordan juga mendapati bahawa tiada individu bernama ‘Dr. Nur’ yang mendaftarkan keberadaan diri di Palestin atau menghubungi Perwakilan Malaysia untuk mendapatkan bantuan.

Dalam masa yang sama, menurut kenyataan itu, Kementerian Luar telah pun berhubung dengan pihak-pihak berkuasa di Malaysia untuk membantu mengenal pasti identiti dan keberadaan ‘Dr. Nur’.

“Kementerian Luar telah mengumpul maklumat berkenaan laporan yang dikemukakan oleh orang awam termasuk tangkap skrin posting dibuat oleh orang awam berhubung insiden yang menimpa ‘Dr. Nur’.

“Maklumat berkenaan juga dipanjangkan kepada Polis Diraja Malaysia (PDRM), Jabatan Imigresen Malaysia (JIM) dan Suruhanjaya Komunikasi dan Multimedia Malaysia (SKMM) untuk siasatan lanjut,” katanya.

Menurut kenyataan itu, Wisma Putra juga telah cuba menghubungi dua individu bernama Dr Aida dan Dr Shafiq, yang didakwa berkhidmat di Hospital Kuala Lumpur, bagi mendapatkan maklumat lanjut berkenaan ‘Dr. Nur’ namun kedua-dua mereka gagal dihubungi.

“Kementerian Luar sentiasa prihatin dan mengutamakan keadaan serta kebajikan rakyat Malaysia di luar negara. Perwakilan Malaysia di luar negara sentiasa bersedia untuk membantu sekiranya rakyat Malaysia di luar negara berada dalam kesulitan,” menurut Wisma Putra.

Kementerian Luar menyarankan rakyat Malaysia untuk sentiasa berhubung dengan Perwakilan Malaysia terdekat sekiranya berlaku sebarang kecemasan atau memerlukan sebarang bantuan konsular, katanya.


Ringgit menyusut RM4.4 berbanding dolar, terendah sejak Mac 2020

Ringgit terus susut selepas dibuka lebih rendah pada RM4.4 berbanding dolar Amerika Syarikat (AS), terendah sejak Mac 2020 berikutan langkah terbaharu Rizab Persekutuan (Fed) AS untuk mengetatkan dasar monetarinya.

Pada 9.19 pagi, mata wang tempatan berada pada 4.4050 berbanding dolar AS, menyusut lebih 0.0009 sen daripada penutup semalam 4.3960/3975.

Ringgit mencecah rekod terendah pada 23 Mac 2020 apabila mencecah RM4.447.


MUDA sewajarnya bertanding sendiri nak uji kekuatan, tak perlu minta dengan PH

Selepas terpaksa meminta ihsan sedekah kerusi daripada Pakatan Harapan (PH) pada Pilihan Raya Negeri (PRN) Johor kali ini, Ikatan Demokratik Malaysia (MUDA) sewajarnya bertanding sendiri tanpa berunding dengan parti lain.

Pengerusi Perikatan Nasional (PN) Tan Sri Muhyiddin Yassin berkata parti yang dipimpin oleh bekas Ketua Armadanya, Syed Saddiq Syed Abdul Rahman tidak perlu berunding kerusi dengan parti lain sekiranya mahu menguji kekuatan mereka sehingga dilihat meminta simpati daripada orang lain.

“Sewajarnya bertanding sendiri sahaja lah, nak uji kekuatan.

“Nak berunding dengan orang lain itu, kamu ada 56 kerusi, kalau nak bertanding (pilih) bertanding lah mana-mana kerusi sahaja lah… kalau nak uji kekuatan sendiri, jangan berunding dengan orang, itu pandangan saya lah,” katanya semasa ditemui wartawan selepas mengadakan pertemuan dengan 50 wakil pertubuhan bukan kerajaan (NGO) pagi ini di Johor Bahru.

MUDA sebelum ini dilaporkan diperuntukkan enam kerusi, hasil rundingan bersama antara parti itu, AMANAH dan DAP Johor.

AMANAH dilaporkan memberikan empat kerusi kepada MUDA daripada 20 kerusi miliknya, manakala DAP pula memberikan dua kerusi kepada MUDA daripada 16 kerusi milik parti itu.

Kesepakatan antara tiga parti membawa keputusan muktamad MUDA diperuntukkan enam kerusi di kawasan Dewan Undangan Negeri (DUN) Tenang, Bukit Kepong, Parit Raja, Machap, Puteri Wangsa dan Bukit Permai.

Bagaimanapun, PKR bertindak menamatkan rundingan rasmi dan mengambil keputusan tidak memberi sebarang agihan kerusi kepada parti itu, setakat ini.

PRN Johor merupakan penampilan sulung Syed Saddiq selepas mendapat kelulusan penubuhannya daripada Jabatan Pendaftar Pertubuhan (RoS).


Bantuan BKC: Kerajaan terima 65,189 permohonan orang ramai

Permohonan Bantuan Khas Covid-19 (BKC) yang diterima kerajaan daripada orang ramai sehingga 6 Disember lalu adalah sebanyak 65,189.

Sebanyak 55,184 permohonan telah diproses dan 22,336 permohonan diluluskan membabitkan RM28.6 juta, kata Timbalan Menteri di Jabatan Perdana Menteri (Tugas-tugas Khas), Datuk Mastura Mohd. Yazid.

“Bagi Bantuan Khas Pengurusan Kematian Covid-19 pula, daripada 24,305 permohonan yang diterima, 14,818 permohonan telah diproses dan 11,816 permohonan telah diluluskan melibatkan bantuan sebanyak RM59.08 juta.

“Tiada peruntukan khusus pada 2022 daripada kerajaan bagi bantuan ini kerana ia menggunakan Tabung Covid-19 Agensi Pengurusan Bencana Negara (Nadma) yang menerima sumbangan daripada orang ramai, entiti korporat, institusi diraja dan anggota pentadbiran,” katanya di Dewan Rakyat, hari ini.

Terdahulu, Khoo Poay Tiong (PH-Kota Melaka) meminta kerajaan menjelaskan mengenai statistik terkini permohonan dan kelulusan Bantuan Khas Covid-19 dan Bantuan Pengurusan Covid-19 di bawah pengurusan Nadma serta berapakah peruntukan kerajaan untuk dua bantuan ini bagi tahun 2022.

Mengulas lanjut, Mastura berkata, kerajaan telah memberi sumbangan awal berjumlah RM61 juta dan jika berlaku gelombang seterusnya kerajaan akan menambah dana bagi menampung keperluan.

“Saya juga ingin memaklumkan sekiranya terdapat permohonan bantuan ini dalam kawasan Ahli-Ahli Yang Berhormat (wakil rakyat) yang masih belum dihantar, mohon supaya dapat dikemukakan terus kepada saya,” katanya.

Untuk rekod, BKC diperkenalkan semasa pentadbiran kerajaan Perikatan Nasional (PN), ia merupakan satu lagi bantuan tunai yang dijangka memanfaatkan lebih 11 juta isi rumah dan individu warga emas serta bujang dengan peruntukan RM4.6 bilion.

Mantan Perdana Menteri Tan Sri Muhyiddin Yassin ketika itu mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

Pengenalan BKC merupakan sebahagian daripada Bantuan Tunai Langsung berjumlah RM10 bilion, selain Bantuan Prihatin Rakyat yang diumum sebelum ini bagi memastikan rakyat mendapat bantuan pada bulan-bulan mendatang sehingga akhir tahun ini.


PM arah bantuan bencana segera dihantar ke Baling

Perdana Menteri Datuk Seri Ismail Sabri Yaakob mengarahkan bantuan bencana segera untuk mangsa banjir kilat di Baling, Kedah, yang mengorbankan sekurang-kurangnya tiga orang setakat ini.

Walaupun dalam lawatan kerja rasmi ke Turki, Ismail Sabri berkata beliau sentiasa memantau keadaan di Baling.

“Saya berasa sedih dan sangat simpati dengan kejadian bencana banjir yang berlaku di Baling, Kedah yang mengakibatkan tiga nyawa terkorban setakat ini.

“Walaupun berada di Turkiye untuk lawatan rasmi, saya sentiasa mengikuti perkembangan yang menimpa Keluarga Malaysia di Baling,” tulisnya dalam catatan Facebook.

“Kita meninjau keperluan segera yang diperlukan oleh mangsa-mangsa banjir yang terlibat di Baling dan bantuan harus segera disampaikan kepada mangsa”.

Beliau juga berkata telah mengarahkan Agensi Pengurusan Bencana Negara (Nadma) dan pihak berkuasa berkaitan untuk membantu mangsa banjir.

“Saya berdoa agar mangsa banjir mengharungi cabaran ini dengan tabah.

“Takziah kepada mereka yang kehilangan orang tersayang dan marilah kita berdoa dan sedekahkan al-Fatihah agar roh mereka termasuk dalam golongan yang beramal,” katanya.


Membendung kenaikan harga dengan penurunan permintaan?

Saya berkesempatan mendengar Sidang Media YB Menteri Ekonomi melaporkan inflasi dan situasi harga terkini. Menarik mendengar penjelasan yang lebih terperinci.

Rumus utama yang saya fahami YBM mengutarakan ‘demand-side intervention’ sebagai antara langkah baharu utk menurunkan harga. Kita perlu mengambil langkah untuk meningkatkan keanjalan permintaan untuk membendung kenaikan harga.

YBM memaklumkan keanjalan permintaan rakyat Malaysia untuk makanan dan minuman bukan alkohol umumnya adalah rendah. Harga yang meningkat tidak dituruti dengan penurunan permintaan.

Logik YBM ialah, sekiranya permintaan menurun berikutan kenaikan harga (iaitu keanjalan permintaan tinggi), kenaikan harga dapat dikurangkan. Beliau mencadangkan intervensi permintaan dilaksanakan tanpa memperincikan apakah bentuk intervensi yang akan diambil.

Ramai yg menghubungi saya bertanya mengenai kenyataan ini. Pertama, sebaiknya pihak yang berkenaan harus lebih berhati-hati dan memahami secara menyeluruh dalam mengutarakan cadangan penyelesaian keatas masalah ekonomi. Get the right economics.

Kaji secara terperinci apakan punca yang menyebabkan kenaikan harga, bukan ‘kesan-akibat’ kenaikan harga. Apakah faktor yang menyumbang kepada kenaikan harga makanan sejak kebelakangan ini?

Pastinya peningkatan harga bukan disebabkan oleh peningkatan permintaan. Permintaan stabil dan tiada lonjakkan akibat musim perayaan. Besar kemungkinan ianya berpunca dari kekurangan bekalan, supply-side.

Dengan kadar pengeluaran kendiri (Self Sufficiency Level-SSL) pengeluaran ayam dan telor ayam mencecah 104% dan 115%, adalah jelas kenaikan harga ayam dan telor ayam adalah berpunca dari bekalan.

Bekalan kurang disebabkan oleh pengurangan pengeluaran oleh pengeluar tempatan atau pun bekalan dieksport ke pasaran yang lebih menguntungkan. Mengharapkan penurunan permintaan sebagai penyelesai kepada kenaikan harga adalah tidak betul.

Keanjalan permintaan merujuk kepada respons permintaan terhadap kenaikan harga. Umumnya kenaikan harga menyebabkan permintaan menurun.

Sekiranya kadar penurunan permintaan lebih besar dari kadar kenaikan harga, permintaan dianggap anjal.

Keanjalan adalah tertakluk kepada beberapa faktor penentu utama. Antaranya, status produk, keupayaan beralih kepada produk lain (switching options), tahap pendapatan dan juga kesegeraan keperluan produk berkenaan.

Adakah ayam dan telur menghampiri status ruji? Makanan utama rakyat setiap hari? Adakah terdapat produk makanan lain yang merupakan pengganti yang sesuai untuk pengguna beralih dari ayam dan telor ayam?

YBM memaklumkan jumlah permintaan dalam kategori makanan dan minuman bukan alkohol tidak menurun. Adakah kuantiti permintaan atau jumlah perbelanjaan yang dirujuk?

Mungkinkah kuantiti kekal tetapi jumlah perbelanjaan meningkat berikutan harga yang lebih tinggi? Pengguna terpaksa mengorbankan perbelanjaan yang lain. Khususnya kumpulan berpendapatan rendah tidak mempunyai banyak pilihan.

Profail perbelanjaan yang lebih terperinci diperlukan. Khususnya mengikut kelas pendapatan untuk YBM merumuskan status keanjalan permintaan. Kumpulan berpendapatan tinggi lazimnya mempunyai keanjalan yang rendah terhadap kenaikan harga.

Dalam konteks harga ayam dan telur ayam, mungkin permintaan mereka langsung tidak anjal. Adakah kumpulan ini yang dimaksudkan oleh YBM?

Adalah tidak wajar mengharapkan kumpulan berpendapatan rendah untuk bertindak menurunkan permintaan sebagai langkah mengekang kenaikan harga. Intervensi untuk meningkatkan keanjalan permintaan kumpulan berpendapatan rendah? Ini tidak betul dan tidak wajar.

Dari sudut ekonomi, saya berpandangan kenyataan YBM untuk kenaikan harga dibendung melalui penurunan permintaan adalah kenyataan yang ‘terlalu mudah’. Penurunan permintaan sebagai langkah mengekang kenaikan harga yang kita alami-too simplistic!

Ianya seolah menggambarkan penurunan permintaan adalah antara penyelesaian kenaikan harga. Dalam kes yang ekstrem, adakah tiada permintaan langsung merupakan langkah efektif membendung kenaikan harga? Ini bukan penyelesaian!

Kita berhadapan dengan banyak lagi masalah dan cabaran ekonomi. Logik ekonomi amat penting dalam menangani masalah-masalah ini. Perekonomian yang betul penting dalam membentuk polisi dan tindakan yang akan diambil.

Semoga YB Menteri Ekonomi dan para pegawai berkenaan dapat menelaah setiap satu masalah ini dengan lebih terperinci dan membawa ekonomi Malaysia ketahap yang cemerlang.

MINDA UKM: Tangani masalah ekonomi dengan perekonomian yang betul.

Tan Sri Prof Dr Noor Azlan Ghazali
Bekas Pengarah Eksekutif Majlis Tindakan Ekonomi.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tentera Sudan rampas kuasa, bubar kerajaan peralihan

Ketua Majlis Tertinggi Sudan, Jeneral Abdul Fattah al-Burhan hari ini merampas kuasa, sekali gus membubarkan kerajaan peralihan tentera dan awam.

Beliau turut memerintahkan tentera menangkap Perdana Menteri Abdalla Hamdok serta beberapa menteri lain, sebelum mengisytiharkan darurat di seluruh negara itu.

Sebelum ini, kerajaan peralihan dibentuk dengan Abdalla dilantik menjadi Perdana Menteri setelah Presiden Omar Hassan al-Bashir, yang memerintah selama 30 tahun, digulingkan dan dipenjara.

Tembakan senjata api kedengaran di ibu negara Khartoum ketika penentang dan orang awam mengadakan tunjuk perasaan mendesak Abdul Fattah menyerahkan kuasa.

Ketika mengisytiharkan darurat itu, Abdul Fattah membubarkan majlis negara yang berkongsi kuasa antara tentera dan awam sambil menegaskan tentera perlu memastikan keselamatan dan kedaulatan negara.

“Kami memberi jaminan angkatan tentera komited menyelesaikan peralihan kuasa demokratik sehingga kami menyerahkan kepada pemerintah yang dipilih secara demokrasi, menerusi pilihan raya yang akan diadakan pada Julai 2023.

“Apa yang dilalui negara sekarang ini adalah satu ancaman dan bahaya kepada cita-cita orang muda serta harapan oleh negara,” katanya.

Terdahulu Abdalla ditahan dan dibawa ke suatu lokasi yang tidak dinyatakan susulan keengganannya mengeluarkan kenyataan menyokong rampasan kuasa itu, kata Kementerian Penerangan Sudan.

Ribuan penunjuk perasaan yang menentang rampasan kuasa itu memenuhi jalan raya namun berdepan tembakan senjata api dari ibu pejabat tentera di Khartoum.

Sejak Khamis lalu, ribuan penunjuk perasaan berkumpul di bandar Khartoum, Omdurman, Nyala, Ed Dueim dan banyak tempat melaungkan desakan meminta Abdul Fattah menyerahkan kuasa. – Agensi


SPRM panggil kakitangan Perkeso bantu siasat kes PenjanaKerjaya

Suruhajaya Pencegahan Rasuah Malaysia (SPRM) dilaporkan telah mengambil keterangan beberapa pegawai Kementerian Sumber Manusia dan Pertubuhan Keselamatan Sosial (Perkeso) bagi membantu siasatan tuntutan palsu program PenjanaKerjaya.

Memetik The Star, sumber yang mengetahui berhubung siasatan itu memberitahu beberapa pegawai Kementerian Sumber Manusia telah dipanggil untuk membantu siasatan.

Semua kakitangan terbabit dipanggil sejak seminggu lalu setelah SPRM dan Pertubuhan Keselamatan Sosial (Perkeso) memulakan Ops Hire.

Sejak Ops Hire bermula 13 Julai lalu, sejumlah individu direman di Putrajaya, Selangor, Johor, Kedah, Pahang, Perak, Pulau Pinang, Melaka, Perlis, Kuala Lumpur dan Negeri Sembilan.

Setakat ini, 67 syarikat telah disiasat dan 36 akaun dengan nilai keseluruhan lebih RM7 juta telah dibekukan.

“Pegawai itu dipanggil untuk membantu menjelaskan beberapa dasar dan prosedur kerana penyiasat memerlukan penjelasan mengenai perkara ini,” kata sumber berkenaan seperti dilapor akhbar itu.

“Ini adalah proses biasa. Jika penjelasan diperlukan, maka penyiasat akan memanggil orang yang diperlukan dan merekodkan kenyataan mereka,” tambah sumber itu.

Sumber itu menafikan laporan bahawa 40 kakitangan kementerian dan Perkeso ditahan dalam serbuan di pejabat mereka.

“SPRM telah memanggil pegawai terbabit sejak seminggu lalu tetapi penyiasat pastinya tidak memanggil sehingga 40 kakitangan berkenaan,” kata sumber yang sama.

SPRM dan Perkeso melakukan siasatan sejak minggu lepas dan telah menahan 40 individu – bukan daripada kementerian – atas dakwaan tuntutan palsu dan penyelewengan dana PenjanaKerjaya, yang dikatakan berjumlah RM100 juta.

PenjanaKerjaya diperkenalkan pada 2020 di bawah Pelan Pemulihan Ekonomi Negara, menawarkan insentif kewangan antara RM600 dan RM1,000 kepada majikan bagi setiap perantis pekerja yang diambil bekerja sehingga enam bulan.

Perkeso sejak itu telah menggantung bayaran berjumlah RM423 juta untuk program itu.

Menteri Sumber Manusia Datuk Seri M Saravanan berkata majikan dan penyedia latihan yang membuat tuntutan palsu perlu memulangkan wang tersebut bagi mengelak tindakan diambil terhadap mereka.

Beliau juga berkata terdapat kemungkinan beberapa individu daripada MIC terlibat dalam skandal PenjanaKerjaya.


Kerana kecuaian Najib aset negara terdedah kepada rampasan: Rafizi

Tindakan Datuk Seri Najib Razak sebagai perdana menteri (PM) suatu waktu dahulu telah mendedahkan aset Petronas di luar negara kepada cubaan dirampas oleh pihak mendakwa keturunan kesultanan Sulu, kata Timbalan Presiden PKR Rafizi Ramli.

Menggesa ahli partinya, parti pembangkang lain dan rakyat Malaysia amnya membuat laporan polis terhadap Najib berhubung perkara itu, Rafizi berkata bekas perdana menteri itu mesti bertanggungjawab dalam hal ini.

Rafizi berkata semua rakyat Malaysia berhak melaporkan Najib sebagai pegawai awam yang cuai semasa menjadi PM dan mendedahkan negara kepada tuntutan undang-undang sebanyak RM67.5 bilion.

“Dengan pemikiran ini, saya telah meminta pemimpin dan cawangan PKR di seluruh negara membuat laporan polis terhadap Najib kerana kecuaiannya semasa menjadi perdana menteri, sehingga membawa kepada tuntutan waris kesultanan Sulu.

“Saya juga telah memanjangkan permintaan ini kepada aktivis akar umbi dalam AMANAH dan DAP di seluruh negara untuk bersama-sama PKR menyertai siri laporan polis ini,” katanya dalam satu kenyataan hari ini sambil melampirkan draf laporan polis yang akan diserahkannya.

Rafizi berkata beliau sendiri bersama Ahli Parlimen Setiawangsa Nik Nazmi Nik Ahmad akan membuat laporan di balai polis Setiawangsa pada jam 11 pagi esok.

Pada 15 Julai, Rafizi berkata beliau berhasrat untuk membuat laporan polis terhadap bekas PM itu berhubung kegagalan dan kecuaian yang mengakibatkan aset syarikat minyak negara Petronas terdedah kepada rampasan di seluruh dunia.

Beliau berkata tindakan undang-undang telah diambil ke atas pertelingkahan dengan waris kesultanan Sulu sejak zaman Najib sebagai PM walaupun beliau mendakwa isu itu berpunca daripada kegagalan kerajaan Pakatan Harapan (PH).

Selasa lalu, Mahkamah Rayuan Paris membenarkan permohonan Putrajaya untuk menggantung keputusan sebelum ini yang mengisytiharkan liabiliti Malaysia terhadap penyelesaian berbilion ringgit yang dituntut oleh waris sultan Sulu.

Menteri undang-undang Datuk Seri Wan Junaidi Tuanku Jaafar pada Rabu berkata tindakan itu bermakna keputusan sebelum ini tidak boleh dikuatkuasakan di mana-mana negara sehingga kata dua dicapai di Paris.

Pada 2013, pentadbiran Najib menghentikan pembayaran penyerahan tahunan Malaysia sebanyak RM5,300 kepada waris sultan Sulu selepas serangan ke atas Lahad Datu oleh oleh kumpulan Jamalul Kiram III.

Pada 2017, keturunan kesultanan itu memulakan tindakan undang-undang terhadap Malaysia berhubung perkara berkenaan, menyebabkan keputusan timbang tara memihak kepada mereka.

Ini membolehkan mereka meminta pihak berkuasa Luxembourg merampas aset dua anak syarikat Petronas bagi pihak waris sultan Sulu dalam usaha untuk menguatkuasakan keputusan timbang tara yang mereka peroleh terhadap Malaysia.


Inflasi kita antara terendah di dunia, kata Tengku Zafrul di Kuala Selangor

Kadar inflasi Malaysia sebanyak 2.8 peratus adalah antara yang terendah di dunia kerana berpuluh-puluh bilion dana awam dibelanjakan untuk subsidi setiap tahun, kata Menteri Kewangan Datuk Seri Tengku Zafrul Abdul Aziz.

Melancarkan majlis anugerah perkhidmatan kecemerlangan pendidikan daerah Kuala Selangor hari ini, beliau berkata jumlah dana awam yang dibelanjakan untuk mengekalkan harga ketika ini adalah yang paling banyak dalam sejarah negara.

“Subsidi kita kini berjumlah RM77 bilion dan boleh mencecah RM80 bilion hujung tahun ini.

“Malah subsidi kami untuk tarif elektrik kini mencecah RM6 bilion. Bagaimanapun, ini menjadikan negara kita mempunyai kadar inflasi terendah di dunia iaitu 2.8 peratus,” katanya.

Tengku Zafrul menambah bahawa bil subsidi melebihi RM75 bilion yang diperuntukkan untuk perbelanjaan pembangunan dalam Bajet tahun ini.

“Jadi, kalau ada yang kata subsidi dihapuskan, itu salah. Berapa banyak sekolah dan perkara yang boleh kita bina dengan wang itu?” katanya.

Pada majlis itu, Tengku Zafrul menyampaikan 338 sijil kecemerlangan kepada guru-guru sekolah di kawasan Kuala Selangor.

Terdapat spekulasi bahawa Tengku Zafrul, seorang Senator, boleh bertanding di kawasan Parlimen Kuala Selangor pada Pilihan Raya Umum Ke-15 (PRU-15) akan datang.

Kawasan Parlimen itu kini diwakili Datuk Seri Dzulkefly Ahmad daripada AMANAH yang mengesahkan tidak akan bertanding mempertahankan kerusinya.

Tengku Zafrul juga sebelum ini telah beberapa kali menafikan akan menyertai politik dan bertanding di Kuala Selangor, tetapi kehadirannya yang berterusan dan kerap di kawasan itu – termasuk acara hari ini – terus menyemarakkan khabar angin.

Turut hadir hari ini ialah Menteri Pembangunan Usahawan dan Koperasi Tan Sri Noh Omar yang menyampaikan sijil kepada guru-guru di bawah kawasannya Tanjong Karang.

Bercakap kepada media selepas majlis itu, Noh berkata kementeriannya bekerjasama dengan koperasi untuk mewujudkan “Persekutuan Ternakan” yang akan bertindak sebagai pusat pengumpulan dan pengedaran ayam tempatan dan import bagi mengurangkan kegiatan orang tengah dan mengekalkan harga.

“Kita mempunyai 15 koperasi untuk menyertai persekutuan di negara ini. Pada masa ini kami sedang menyiapkan perjanjian dengan kerjasama dan syarikat terbabit,” katanya.


Selangor, KL dikenakan PKPD selamat 14 hari bermula 3 Julai

Majlis Keselamatan Negara memutuskan untuk melaksanakan Perintah Kawalan Pergerakan Diperketatkan (PKPD) di Selangor dan Kuala Lumpur selama 14 hari bermula 3 Julai 2021 sehingga 16 Julai 2021.

Keputusan tersebut diumumkan ekoran kedua-dua negeri menunjukkan trend jangkitan yang tinggi.

Selangor melaporkan purata kes harian Covid-19 antara 1,800 ke 1,900 dan Kuala Lumpur purata kes harian adalah dalam lingkungan 600 ke 1,000 kes.

Kesemua daerah di Selangor dan Kuala Lumpur melaporkan insiden kes Covid-19 melebihi 12.1 /100,000 penduduk.

Selain itu, data unjuran kadar nilai kebolehjangkitan (R-naught) di kedua-dua negeri ini masih dalam lingkungan 1.0 dan tidak menunjukkan trend penurunan.

Situasi ini adalah membimbangkan apabila mengambil kira kepadatan penduduk dan penularan tiga varian baharu yang lebih ganas iaitu varian Beta B.1.351 (Afrika Selatan), Delta B.1.617.2 (India) dan Alpha B.1.1.7 (UK).

“Sehubungan itu, melalui perbincangan pelbagai agensi serta berdasarkan penilaian risiko oleh KKM, Majlis Keselamatan Negara memutuskan untuk melaksanakan Perintah Kawalan Pergerakan Diperketatkan (PKPD) di mukim-mukim di Selangor dan beberapa lokaliti di WP Kuala Lumpur selama 14 hari bermula 3 Julai 2021 sehingga 16 Julai 2021,” kata Menteri Kanan Pertahanan, Datuk Seri Ismail Sabri hari ini.

Pelaksanaan ini akan mengehadkan pergerakan penduduk yang hanya boleh bergerak dalam radius 10 kilometer dari kediaman masing-masing dan hanya seorang (1) sahaja wakil isi rumah dibenarkan keluar untuk membeli keperluan asas

Kementerian Kesihatan Malaysia juga akan melaksanakan ujian saringan secara bersasar ke atas semua penduduk di kawasan-kawasan yang terlibat.

Tiada sebarang pergerakan tidak perlu di luar kawasan kediaman selepas 8 malam kecuali bagi kes-kes kecemasan atau mendapat kebenaran PDRM.

Hanya sektor perkhidmatan perlu (essential services) sahaja dibenarkan untuk beroperasi dari 8.00 pagi hingga 8.00 malam seperti utiliti, pembersihan dan kumbahan.

Pekerja selain daripada perkhidmatan perlu tidak dibenarkan keluar dari kawasan PKPD dan tidak boleh bekerja sepanjang tempoh PKPD. Majikan dikehendaki mematuhi perintah ini dan membenarkan pekerja-pekerja bekerja dari rumah (work from home).

Pekerja daripada perkhidmatan perlu dan kilang-kilang serta premis-premis perniagaan yang dibenarkan sahaja boleh menggunakan surat MITI yang telah dikeluarkan sebelum ini.

Restoran, kedai/gerai makan, kenderaan bersaji (food truck), penjaja tepi jalan, penjaja beredar, medan selera/pusat penjaja, gerai makan tepi jalan / kiosk dibenarkan beroperasi antara
8 pagi hingga 8 malam.

Pembelian makanan secara bawa pulang (take away), pandu lalu (drive-thru) atau penghantaran (delivery) sahaja dibenarkan.

Kedai runcit, kedai serbaneka, kedai barangan keperluan harian dibenarkan beroperasi antara 8 pagi hingga 8 malam. Hospital, klinik dan makmal perubatan dibenarkan beroperasi sehingga 24 jam atau mengikut lesen kebenaran.

Daerah Petaling
Mukim:
Petaling
Damansara
Sg Buloh
Bukit Raja

Daerah Hulu Langat
Mukim:
Hulu Langat
Ampang
Cheras
Kajang
Semenyih
Beranang

Daerah Sepang
Mukim:
Dengkil
Labu
Sepang

Daerah Gombak
Mukim:
Batu
Rawang
Setapak
Hulu kelang
Kuang

Daerah Kuala Langat
Mukim:
Tanjung 12 (1)
Tanjung 12 (2)
Teluk Panglima Garang
Morib
Bandar
Jugra
Batu

Daerah Klang
Mukim:
Kapar
Klang

Daerah Kuala Selangor
Mukim:
Ijok
Bestari Jaya
Jeram

Daerah Hulu Selangor
Mukim:
Serendah
Rasa
Ulu Yam
Batang Kali

Manakala bagi WP Kuala Lumpur melibatkan lokaliti seperti berikut:

Projek Perumahan Rakyat (PPR) Sri Semarak
Projek Perumahan Rakyat (PPR) Batu Muda
Flat Seksyen 2 Wangsa Maju
Flat Seksyen 1 Wangsa Maju
Kampung Padang Balang  Taman Koperasi Polis (Fasa 1 & 2)
Flat Sri Sabah  Kampung Puah
Projek Perumahan Rakyat (PPR) Kampung Baru Air Panas
Flat Desa Pandan (Termasuk Baiduri & Delima)
Kampung Batu Muda
Projek Perumahan Rakyat (PPR) Kerinchi
Bandar Baru Sentul
Taman Ikan Emas


Pemuda DAP kecam cadangan AMK mahu guna logo PKR

Pemuda DAP tidak akan menerima cadangan untuk menggunakan logo PKR pilihan raya umum (PRU) yang akan datang, ia susulan gesaan daripada sayap pemudanya, Angkatan Muda Keadilan (AMK) dalam Kongres Nasional hari ini.

Ketua Pemudanya, Howard Lee Chuan How berkata cadangan daripada Ketua AMK Akmal Nasir tersebut adalah tidak wajar dan menegaskan hanya logo rasmi Pakatan Harapan (PH) sahaja akan digunakan dalam PRU nanti.

“Logo pilihan Dapsy dalam menghadapi PRU yang akan datang ini adalah, tidak lain tidak bukan, logo PH,” katanya dalam kenyataan hari ini.

Beliau juga mengkritik Akmal yang disifatkan tidak menghormati rakan komponen lain dalam PH.

“[…] Cadangan ini sememangnya – tanpa kira apa-apa niat di sebaliknya – adalah sesuatu yang tidak wajar serta mempunyai nada untuk mengkhianati para penyokong serta parti-parti komponen PH.

“Kami tidak boleh terima retorik ini yang boleh memutuskan silaturahim, mencacatkan persaudaraan, dan membunuh kesepakatan antara pendukung Pakatan Harapan; dan cadangan ini adalah suatu contoh yang mengundang ke arah pemecahbelahan itu.

“Penggunaan PH tidak diharamkan, tidak dilarang pemakaiannya, dan masih disokong oleh para penyokong dan rakyat majmuk Malaysia,” katanya lagi.

Beliau juga mempersoalkan tindakan AMK yang membangkitkan isu penggunaan logo PKR walhal sudah dipersetujui secara konsensus bahawa logo rasmi gabungan tersebut adalah logo PH.

“Mengapa barisan calon PH beriya sangat hendak menggunakan logo PKR sedangkan logo PH masih ada? Apa gunanya kekal nama dan wadah PH itu sekiranya lambang PKR pula yang diguna ganti?” tegasnya.

Terdahulu semasa Kongres AMK tadi, Akmal berkata, usul untuk menggunakan logo PKR bagi mewakili PH dalam PRU-15 itu dibuat bagi menggembleng kekuatan dan mengembalikan keyakinan rakyat kepada PH.


Tol percuma tujuh hari di sempadan Malaysia-Singapura mulai Jumaat

Kerajaan bersetuju memberikan pengecualian bayaran tol selama tujuh hari melibatkan semua jenis kenderaan di sempadan Malaysia-Singapura sempena pembukaan semula laluan darat kedua-dua negara bermula Jumaat ini.

Perdana Menteri Datuk Seri Ismail Sabri Yaakob berkata pengecualian itu membabitkan plaza tol Kompleks Imigresen, Kastam, Kuarantin dan Keselamatan (ICQS) di Bangunan Sultan Iskandar (Tambak Johor) dan Tanjung Kupang (Lebuh Raya Linkedua) di Johor.

“Ia adalah selaras dengan pendekatan untuk memudah cara perjalanan rentas sempadan dengan Singapura. Pengecualian ini adalah untuk rakyat Malaysia dan pengguna menambah nilai atau memperbaharui ‘Touch and Go’ dan ‘Smart Tag’,” katanya dalam kenyataan di sini hari ini.

Memetik Bernama beliau berkata keputusan memberikan pengecualian bayaran tol melibatkan perjalanan masuk dan keluar menerusi kedua-dua plaza itu bagi memastikan kelancaran lalu lintas berikutan pembukaan sempadan laluan darat yang ditutup sejak dua tahun lepas akibat pandemik Covid-19.

“Pengecualian ini adalah tambahan kepada pengecualian Caj Jalan (CJ) yang dikenakan kepada kenderaan persendirian pendaftaran Singapura apabila memasuki Malaysia melalui laluan darat di kedua-dua lokasi,” katanya.

Ismail Sabri berkata sempena pembukaan semula sempadan, PLUS Malaysia Berhad (PLUS) menganggarkan sekurang-kurangnya 42,000 kenderaan akan memasuki Malaysia menerusi Tambak Johor dan Linkedua setiap hari.

“Keputusan pelepasan tol ini akan memanfaatkan lebih 300,000 perjalanan rentas sempadan Malaysia-Singapura bagi pemilik-pemilik kenderaan,” katanya.

Perdana menteri berkata bagi memastikan perjalanan lancar, PLUS dengan kerjasama kerajaan negeri Johor serta kementerian dan agensi berkaitan juga giat melakukan persiapan akhir termasuk persiapan di plaza-plaza tol, kawasan rehat dan semua kemudahan awam yang disediakan di lebuh raya PLUS.

“Kerajaan mengalu-alukan kepulangan rakyat Malaysia di Singapura dan ketibaan rakyat Singapura ke Malaysia dengan pembukaan semula sempadan negara ini,” katanya.

Ismail Sabri berkata bermula 1 April juga, semua pengembara yang lengkap vaksinasi dibenar merentas sempadan darat tanpa perlu menjalani kuarantin atau melaksanakan ujian Covid-19 termasuk ujian prapelepasan dan semasa ketibaan.


Akar umbi boleh bahas kerjasama PKR-UMNO semasa kongres

Tiada sekatan kepada akar umbi parti untuk berbahas berhubung kerjasama dengan UMNO semasa Kongres Nasional PKR yang akan diadakan pada 5 dan 6 Jun depan, kata Setiausaha Agungnya, Datuk Seri Saifuddin Nasution.

Beliau berkata pucuk pimpinan tidak akan menghalang akar umbi untuk membangkitkan isu berhubung klip audio antara Presidennya, Datuk Seri Anwar Ibrahim dan Presiden UMNO, Datuk Seri Ahmad Zahid Hamidi yang tular sebelum ini, malah mereka boleh menyuarakan pandangan secara terbuka tanpa ada sekatan.

“Kita buka kepada perbahasan daripada wakil negeri, perbahasan Wanita dan perbahasan Pemuda. Kita benar mereka berbahas topik seluas langit dan bumi.

“Dia (perwakilan) nak bahas apa dia bahaslah, lagipun ini kongres nasional tahunan, mereka patut diberi ruang seluasnya untuk diberi pandangan, teguran, setuju tak setuju, mereka boleh sebut apa sahaja termasuk (dakwaan mahu kerjasama dengan UMNO, penyebaran audio Ahmad Zahid dengan Anwar),” kata beliau yang dipetik semasa sidang media hari ini.

Saifuddin bagaimanapun tidak menolak berhubung jajaran politik baharu melibatkan PKR dan UMNO yang sedang dirancang kedua-dua parti itu.

Kongres kali ini akan dilaksanakan secara maya dan fizikal ekoran situasi Covid-19 yang semakin serius.

Saifuddin juga memberi jaminan bahawa insiden baling kerusi dan baling batu tidak akan berulang lagi pada kongres kali ini.

“Daripada laporan mesyuarat cabang, kami dapati di kalangan anggota parti sangat fokus kepada PRU, isu kekuatan parti, isu rakyat dan ia memberikan gambaran awal peranan Kongres Nasional tidak akan berlaku seperti yang telah terjadi sebelum ini,” katanya.


Tanah runtuh: Senarai nama enam mangsa maut, lapan cedera

Enam mangsa yang terkorban dalam tragedi tanah runtuh di tapak perkhemahan Father’s Organic Farm di Jalan Batang Kali – Gohtong Jaya semalam (Jumaat, 16 Disember 2022), telah dikenal pasti.

Menurut Agensi Pengurusan Bencana Negara (NADMA) enam mangsa itu telah dikenal pasti melalui proses pengecaman oleh waris atau melalui ujian cap jari.

“Proses bedah siasat dan pengecaman mayat yang lain masih dijalankan. Sebarang maklumat terkini mengenai perkembangan mangsa-mangsa bencana akan dimaklumkan dari masa ke masa setelah mendapat pengesahan rasmi daripada agensi yang bertanggungjawab,” kata NADMA dalam satu kenyataan hari ini.

Menurut agensi itu enam mangsa terkorban yang telah dikenal pasti ialah:

Mangsa yang sedang menerima rawatan di hospital pula ialah:

Sementara itu jurucakap bomba berkata sehingga jam 1.10 tengah hari ini (17 Disember), jumlah mangsa yang terlibat dalam tragedi itu adalah seramai 94 orang.

Seramai 61 orang selamat; 23 meninggal dunia; dan 10 lagi masih hilang.


Azalina mahu bawa usul pecat Ahli Parlimen lompat parti

Ahli Parlimen Pengerang, Datuk Seri Azalina Othman Said mahu membawa notis usul bagi membentangkan Rang Undang-Undang (RUU) Pemecatan Ahli Parlimen 2021 untuk memecat mereka yang bertindak melompat masuk parti lain.

Bekas Timbalan Yang Dipertua Dewan Rakyat itu berkata menghantarnya kepada Yang Dipertua Dewan Rakyat mengikut Peraturan Mesyuarat 49(1) untuk RUU Ahli Yang Bukan Ahli Kerajaan untuk dibentangkan pada persidangan Parlimen yang akan bermula 13 September ini.

“Saya berharap usul ini menjadi titik permulaan untuk memperkenalkan pilihan raya pecat melalui sidang Parlimen, September ini.

“Saya berbesar hati dengan perbincangan di antara kerajaan di bawah Perdana Menteri, Datuk Seri Ismail Sabri Yaakob dan blok pembangkang dan blok Bebas untuk memperkenalkan undang-undang mencegah lompat parti.

“Bagaimanapun saya menyarankan bentuk terbaik untuk undang-undang mencegah lompat parti adalah untuk memperkenalkan Akta Pemecatan Ahli Parlimen,” katanya dalam satu kenyataan.

Melalui akta baharu itu nanti, katanya, pengundi boleh menarik semula mandat diberikan kepada wakil rakyat yang membelakangi mereka dan hak untuk memilih wakil rakyat baharu atau mengekalkan penyandang dikembalikan kepada pengundi.

“Setelah 64 tahun kita meraikan kemerdekaan, kini terdapat gejala berleluasa di mana wakil rakyat membelakangi bukan sahaja parti politik yang memberi watikah pelantikan mereka, tetapi juga masyarakat akar umbi yang bersusah payah meraih undi dari pintu ke pintu.

“Lebih-lebih lagi rakyat yang mengundi wakil rakyat berkenaan atas kepercayaan perwakilan mereka sebagai wakil parti politik dan manifesto dijanjikan,” katanya lagi.

Jelasnya, orang ramai mempersoalkan apa ertinya mengundi jika wakil rakyat boleh memajak gadai mandat yang diberikan selepas pilihan raya.

Katanya, pemimpin generasinya harus menerima persaingan antara parti politik sebagai sesuatu yang positif dan menguntungkan rakyat.

“Jika persaingan ini berdasarkan peraturan permainan yang munasabah dan bukan dicetuskan daripada perpecahan parti politik yang memudaratkan, persaingan politik perlu dimurnikan dan bukannya dihapuskan, ditekan, diisi dengan kebencian atau dihuru-harakan.

“Demi kemajuan negara, pemimpin politik generasi saya dan generasi lebih muda mesti berani bermuafakat serta berpakat untuk menjadikan politik itu pilihan kerjaya yang profesional, yang dihormati dan disegani, bukan dikeji atau dicaci.

“Tanggapan rakyat terhadap ahli politik hari ini sangat memalukan dan secara peribadi saya terkilan dengan keadaan ini,” katanya.

Sementara itu, Azalina juga mencadangkan penubuhan Kaukus Reformasi Parlimen dan Demokrasi Pelbagai Parti dalam kalangan Ahli Parlimen yang berminat bagi memperkasakan institusi Parlimen Malaysia dan memartabatkan sistem demokrasi berparlimen di negara ini.


Aplikasi SELangkah tempah vaksin tanpa persetujuan orang ramai, kata CITF

Siasatan awal mendapati banyak tempahan vaksin AstraZeneca yang dibuat menerusi aplikasi yang dibangunkan kerajaan Selangor, SELangkah tidak mendapat persetujuan orang ramai, dedah Badan Bertindak Imunisasi Covid-19 Kebangsaan (CITF).

Berbeza dengan semua negeri lain yang menggunakan aplikasi MySejahtera yang dibangunkan oleh kerajaan pusat, Selangor satu-satunya menggunakan aplikasi sendiri yang sebelum ini sudah dikaitkan dengan banyak permasalahan.

Terbaharu hari ini CITF mendedahkan mereka mengenal pasti kewujudan sebilangan individu yang diberikan tarikh janji temu vaksin AstraZeneca walaupun tidak pernah membuat tempahan ketika slot dibuka tempoh hari.

Menurut kenyataan tersebut, ia termasuk termasuk aduan janji temu yang diberikan sebelum ini di Pusat Pemberian Vaksin (PPV) bukan AstraZeneca telah digantikan dengan janji temu vaksin AstraZeneca.

“Semakan dan siasatan mendapati beberapa slot vaksin AstraZeneca ditempah bagi pihak orang lain dalam jumlah yang ramai, tanpa terlebih dahulu mendapat persetujuan individu terbabit untuk menerima vaksin AstraZeneca.

“CITF mendapati tempahan dalam jumlah yang ramai ini dilakukan menerusi beberapa alamat IP yang sama,” katanya dalam satu kenyataan.

Sementara itu, CITF juga berkata sudah menghubungi salah satu kumpulan yang membuat tempahan slot dalam jumlah ramai menerusi aplikasi SELangkah.

“Pihak SELangkah memberi jaminan untuk bekerjasama dengan CITF bagi menyelesaikan isu berbangkit dan memastikan individu terbabit akan mendapatkan semula anji temu yang ditempahnya sebelum ini.

“Kesulitan yang timbul ini akan diatasi sebaik mungkin dan CITF akan bekerjasama dengan pelbagai pihak dalam memastikan lebih ramai individu menerima vaksin dan sasaran imuniti kelompok dapat dicapai,” katanya.

Dalam pada itu, pihak SELangkah juga mengeluarkan satu kenyataan menafikan pihak CITF menghubungi mereka untuk mendapatkan penjelasan berhubung dakwaan tempahan tersebut.

Pihak SELangkah juga dalam kenyataan mengancam untuk mengambil tindakan masih membuat dakwaan palsu tersebut.

“Kami juga tidak pernah dihubungi oleh pihak CITG berhubung perkara ini seperti didakwa.

“Pihak SELangkah tidak akan teragak-agak untuk mengambil tindakan undang-undang terhadap mana-mana pihak yang mengeluarkan dakwaan palsu yang bertujuan mencemar reputasi kami,” kata kenyataan yang dikeluarkan Ketua Pegawai Eksekutifnya, Tengku Iesta Tengku Alaudin.


Tiada lagi subsidi ayam dan telur pada 1 Julai: Mat Sabu

Bermula 1 Julai depan, tiada lagi subsidi ayam dan telur daripada kerajaan, kata Menteri Pertanian dan Keterjaminan Makanan Datuk Seri Mohamad Sabu.

Menurut jawapan di Dewan Rakyat, subsidi ayam dan telur akan berakhir pada 30 Jun dan pengapungan harga bermula pada 1 Julai.

Mohamad atau dikenali Mat Sabu memaklumkan menerusi jawapan lisan menjawab pertanyaan kepada Ahli Parlimen Masjid Tanah Datuk Mas Ermieyati Samsudin (PN-Masjid Tanah) berhubung tempoh harga ayam dan telur akan diapung.

Mohamad berkata, penamatan tersebut bagi membolehkan Kementerian Perdagangan Dalam Negeri dan Kos Sara Hidup (KPDN) menilai serta mengawal harga barangan sama ada naik atau turun, berbanding harga siling runcit ketika ini.

Tambahnya, bagi memastikan bekalan ayam dan telur dapat distabilkan selepas subsidi ditamatkan, KPKM melaksanakan mekanisme “soft-landing” (pemulihan bertahap).

Beliau berkata, antara yang dilaksanakan ialah memansuhkan sekatan eksport ayam pedaging hidup kecuali “Day Old Chick” (DOC), ayam bulat, dan keratan ayam sepenuhnya serta membenarkan pengimportan ayam dan telur dari pelbagai negara sumber yang diiktiraf.

“Bagi pengimportan ayam, negara sumber yang dibenarkan termasuklah Thailand, China, Brazil, dan Denmark. Manakala bagi pengimportan telur, negara sumber yang dibenarkan ialah Thailand dan Ukraine,” katanya.

Selain itu, beliau berkata, kerajaan akan meneruskan program simpanan stok ayam bulat di bawah Lembaga Pertubuhan Peladang (LPP) dan program Program Jualan Agro Madani oleh Lembaga Pemasaran Pertanian Persekutuan (Fama).

“Program Jualan Agro Madani oleh Fama memasarkan pelbagai hasil pertanian termasuk telur, dengan harga 5 hingga 10% lebih rendah dari pasar basar setempat, terutamanya di kawasan kumpulan berpendapatan rendah.

“Sehingga 8 Mei 2023, sebanyak 28,078,620 biji telur telah diedarkan melalui 369 outlet FAMA,” katanya.


Polis tahan lelaki lempar kucing jiran dari tingkat 15

Polis menahan seorang lelaki tempatan semalam kerana disyaki melakukan pengkhianatan terhadap haiwan dengan mencampakkan tiga ekor kucing dipercayai milik jirannya dari tingkat 15 sebuah apartment Petaling Jaya.

Ketua Polis Daerah Petaling Jaya Asisten Komisioner Mohamad Fakhruddin Abdul Hamid berkata suspek lelaki berusia 44 tahun itu ditahan setelah polis menerima laporan pada Isnin lalu (17 Oktober 2022).

“Pada 17 Oktober 2022 (Isnin) jam lebih kurang 9.37 malam, polis IPD Petaling Jaya telah menerima laporan daripada pengadu yang menyatakan terdapat seorang lelaki telah bertindak mencampak tiga ekor kucing dari tingkat 15 sebuah apartment di Jalan PJS 8/9 Petaling Jaya, Selangor.

“Bertindak atas laporan tersebut, polis telah pergi ke lokasi tersebut dan kerjaya menahan suspek lelaki warga tempatan berumur lebih kurang 44 tahun yang juga menyewa di apartment tersebut,” katanya dalam kenyataan media hari ini.

Mohamad Fakhruddin berkata polis turut menemui tiga ekor kucing yang tidak bernyawa bersama suspek.

“Hasil siasatan awal mendapati, suspek mengaku terlibat dalam kes yang disiasat degan membuang kucing tersebut dari kediamannya,” katanya.

Mohamad Fakhruddin berkata suspek ditahan reman dan kes disiasat mengikut Seksyen 428 Kanun Keseksaan kerana menganiaya dan khianat terhadap haiwan.


MB Kedah arah agensi negeri beri komitmen 100% acara Persekutuan

Menteri Besar Kedah, Datuk Seri Muhammad Sanusi Md Nor memberi jaminan kerajaan Perikatan Nasional (PN) akan memberi komitmen 100 peratus bagi memastikan Pameran Antarabangsa Maritim dan Aeroangkasa Langkawi 2023 (LIMA 23’) di Langkawi, berjalan lancar.

Komitmen itu diberikan beliau walaupun beberapa program dan acara, dipercayai anjuran agensi dan jabatan Persekutuan, yang awalnya turut membabitkan Menteri Besar (MB) telah diganti dengan pegawai lain.

Pengerusi PN Kedah itu berkata beliau telah mengarahkan Syarikat Air Darul Aman (SADA) memastikan bekalan air bersih ke Langkawi dalam tempoh LIMA’23 tidak terganggu.

“Walaupun semua acara yang melibatkan MB terpaksa dipinda untuk digantikan dengan YB Setiausaha Kerajaan Negeri, saya akan pastikan semua agensi Kerajaan Negeri memberikan 100% komitmen Negeri Kedah.

“(Ini) bagi memastikan semua acara di LIMA’23 pada 23 hingga 27 Mei akan datang berjalan lancar dan sempurna.

“Misalnya Syarikat Air Darul Aman telah diarahkan untuk memastikan bekalan air bersih ke Langkawi dalam tempoh itu tidak terganggu walaupun akan menghadapi peningkatan penggunaan mendadak,” katanya dalam satu kenyataan lewat malam tadi (30 Mac 2023).

Sebelum ini, Muhammad Sanusi mendakwa beliau dilarang daripada menghadiri sebarang majlis dan program Kerajaan Persekutuan termasuk LIMA’23.

Walaupun, tidak menyatakan sebab dikenakan larangan itu, ada kemungkinan ianya disebabkan ‘perbalahan’ beliau dengan Datuk Seri Anwar Ibrahim, sehingga disaman Perdana Menteri.

Mengulas lanjut, Muhammad Sanusi berkata semua infrastruktur bekalan air terutama Loji Rawatan Air di Sungai Baru, jajaran paip dasar laut ke Langkawi dan Empangan Saga dan Bukit Malut disenggara sebaiknya untuk memastikan bekalan dapat dibekalkan dengan sempurna.

Beliau juga berkata agensi kerajaan negeri yang lain, khususnya di Langkawi, telah bersedia sepenuhnya sebagai tuan rumah LIMA’23.

“Kepada semua syarikat, agensi, pegawai kementerian, deligasi dari dalam dan luar negara yang terlibat serta para pengunjung… Selamat Datang Ke Pulau Langkawi Permata Kedah.

“Kami akan pastikan kunjungan semua pihak ke Langkawi adalah kunjungan terindah sepanjang hayat,” katanya sambil memetik hadis 6136 riwayat Al-Bukhari yang bermaksud:

“Sesiapa yang beriman dengan Allah dan hari akhirat makan jangan sakiti jirannya. Dan sesiapa yang beriman dengan Allah dan hari akhirat maka muliakanlah tetamunya. Juga sesiapa yang beriman dengan Allah dan hari akhirat maka berkatalah dengan perkataan yang baik atau hendaklah dia diam.”


Covid-19: Kes Omicron BA.2 makin meningkat, BA.3 belum lagi dikesan

Penularan varian Omicron BA.2 atau dikenali juga sebagai ‘stealth Omicron’ di Malaysia semakin meningkat dan perlu diambil perhatian, kata Ketua Pengarah Kesihatan Tan Sri Dr Noor Hisham Abdullah.

Dalam kenyataan hari ini beliau berkata dalam tempoh 1 Mac hingga 17 Mac lalu varian itu meningkat kepada 27.1 peratus berbanding Januari dan Februari antara 0.9 peratus dan 2.7 peratus.

“KKM menjangkakan, besar kemungkinan varian Omicron sub-lineage BA.2 akan menjadi varian yang dominan di Malaysia. Justeru, orang ramai perlu berwaspada dengan peningkatan penularan varian Omicron BA.2.

“Pada masa sama, juga kita perlu khuatir kepada penularan berpanjangan varian Delta yang diketahui berupaya mengakibatkan jangkitan yang lebih serius terutama di kalangan mereka yang tidak divaksinasi atau tidak menerima vaksin dos penggalak,” katanya.

Menurutnya melalui kajian dan survelan genomik berterusan yang telah dijalankan menunjukkan bahawa varian Omicron telah mula menggantikan varian Delta sebagai varian utama yang menular dalam kalangan penduduk Malaysia.

Untuk rekod, Variant of Concern (VOC) Omicron terbahagi kepada tiga sub-lineage iaitu BA.1; BA.1.1; dan BA.2. Sehingga 20 Mac 2022, masih belum ada laporan mengenai kewujudan satu lagi sub-lineage iaitu BA.3 di Malaysia.

Kebimbangan terhadap sub-lineage BA.2 adalah kerana ia berkemungkinan mengakibatkan transmisi yang lebih tinggi berbanding dengan sub-lineage Omicron yang lain serta varian Delta.

Di antara tiga sub-lineage varian Omicron yang menular, jumlah pelaporan sub-lineage BA.1.1 dan BA.2 dilihat semakin meningkat. Omicron sub-lineage BA.1.1 telah meningkat daripada 38.3 peratus pada Januari 2022 kepada 48.7 peratus pada Februari 2022, namun menurun kepada 40.0 peratus pada Mac 2022.

Berdasarkan data dikongsi beliau sejak 1 Mac hingga 17 Mac lalu sebanyak 478 varian Delta dikesan, diikuti 72 kes BA.1; 670 kes (BA.1.1); dan 454 kes (BA.2).

Sementara itu, Dr Noor Hisham memaklumkan seramai 1,239 daripada 19,105 jangkitan baharu Covid-19 dimasukkan ke hospital semalam (20 Mac 2022), membabitkan pesakit dalam kategori 1 hingga 5.

Daripada jumlah itu, 526 atau 42.5 peratus adalah pesakit kategori 3, 4 dan 5, manakala 713 atau 57.5 peratus adalah kategori 1 dan 2, kata Ketua Pengarah Kesihatan Tan Sri Dr Noor Hisham Abdullah.

Beliau memaklumkan seramai 28,250 pesakit telah sembuh semalam menjadikan kumulatif pulih sebanyak 3,684,665 pesakit atau 92.3 peratus daripada 3,993,124 kumulatif kes positif.

Menurutnya dalam tempoh 24 jam semalam juga sebantak 386 kes import dikesan membabitkan 373 warganegara, manakala 13 lagi adalah rakyat asing.

“Kes tempatan pula melibatkan 18,719 kes dengan 18,046 warganegaradan 673 bukan warganegara,” katanya.

Beliau turut berkongsi perincian kes Covid-19 semalam iaitu:

Daripada 193 kes kategori 3, 4, dan 5 itu:


Covid-19: Sarawak catat 31 kematian

Jumlah kematian akibat komplikasi Covid-19 di seluruh negara sejak awal tahun lalu meningkat kepada 28,769 kes apabila 95 pesakit meninggal dunia dalam tempoh 24 jam semalam.

Kementerian Kesihatan (KKM) memaklumkan jumlah ini termasuk 5,827 pesakit yang meninggal dunia sebelum dibawa ke hospital atau ‘brought in death’ (BID). Semalam, sebanyak 24 kes BID dilaporkan di seluruh negara.

Daripada jumlah kematian baharu semalam, Sarawak merekodkan jumlah tertinggi dengan 31 kes, menjadikan kumulatif di negeri itu sejak awal tahun lalu melonjak kepada 1,299 kes.

Negeri itu juga merekodkan 8,545 kes aktif dengan 5,382 pesakit menjalani kuarantin di rumah, 2,139 di PKRC, 903 di hospital dan120 di unit rawatan rapi (ICU).

Johor turut mencatat kematian yang tinggi iaitu sebanyak 15 kes, diikuti Sabah (11); Perak (sembilan); Kelantan (enam); Pahang (lima); masing-masing empat di Pulau Pinang dan Terengganu; masing-masing tiga di Negeri Sembilan dan Kuala Lumpur; Perlis (dua); dan masing-masing satu di Kedah dan Selangor.

Tiada kes kematian dilaporkan di Melaka, Labuan dan Putrajaya.

Sejak awal tahun lalu hingga semalam, 10 negeri merekodkan kematian empat angka dengan Selangor mencatat jumlah tertinggi sebanyak 9,582 kes, diikuti Johor (3,639); Kuala Lumpur (2,552); Sabah (2,502); Kedah (1,973); Pulau Pinang (1,586); Sarawak (1,299); Negeri Sembilan (1,234); Perak (1,107); dan Kelantan (1,013).

Menerusi laman sesawangnya COVIDNOW, KKM juga memaklumkan jumlah kes aktif sehingga semalam susut lagi kepada 71,358 kes berbanding 71,713 kes yang direkodkan pada Rabu.

Daripada jumlah itu, 55,397 pesakit menjalani kuarantin di rumah; 9,461 di PKRC; 5,936 dirawat di hospital dan 564 pesakit dimasukkan ke ICU dengan 299 daripadanya memerlukan alat bantuan pernafasan.

Dalam tempoh 24 jam sehingga 12 tengah hari semalam, 6,345 jangkitan baharu dilaporkan di seluruh negara, meningkat berbanding 6,148 kes pada Rabu, dengan kes di Selangor melonjak kepada 1,431 kes.

Angka itu menjadikan kumulatif positif Covid-19 sejak awal tahun lalu kepada 2,449,463 kes, termasuk 5,286 kes import. Dalam tempoh sama 2,354,622 pesakit disahkan sembuh.


RM145 bilion dikeluarkan pencarum sejak pandemik Covid-19: MOF

Sebanyak RM145 bilion simpanan ahli Kumpulan Wang Simpanan Pekerja (KWSP) telah dikeluarkan menerusi pelaksanaan empat fasiliti pengeluaran berkaitan Covid-19.

Timbalan Menteri Kewangan 1 Datuk Mohd Shahar Abdullah berkata ia terdiri daripada RM145 bilion amaun yang dikeluarkan oleh ahli di bawah keempat-empat program pengeluaran dan hampir RM10 bilion impak daripada program pengurangan kadar caruman berkanun syer pekerja, lapor Bernama.

“Tahap simpanan ahli KWSP adalah rendah dan sangat membimbangkan terutamanya setelah perlaksanaan empat fasiliti pengeluaran berkaitan Covid-19 iaitu i-Lestari, i-Sinar, i-Citra serta Pengeluaran Khas; dan pengurangan kadar caruman berkanun syer pekerja bagi tempoh 27 bulan (April 2020 sehingga Jun 2022),” katanya pada sesi soal jawab di Dewan Negara, hari ini.

Beliau berkata demikian bagi menjawab soalan Senator Datuk Razali Idris mengenai langkah untuk menyelamatkan ahli pencarum KWSP yang mempunyai simpanan kurang daripada RM10,000.

Mohd Shahar berkata setakat 30 Jun 2022, seramai 6.62 juta ahli atau 52 peratus daripada 12.78 juta keseluruhan ahli KWSP berumur di bawah 55 tahun mempunyai simpanan kurang daripada RM10,000.

Daripada bilangan tersebut, 4.99 juta ahli atau 75 peratus adalah ahli bumiputera.

“Pada masa yang sama, terdapat seramai 3.2 juta ahli berumur di bawah 55 tahun yang berada pada tahap simpanan yang amat kritikal iaitu kurang daripada RM1,000 iaitu 2.58 juta ahli atau 81 peratus daripada mereka adalah ahli bumiputera,” katanya.

Tambah Mohd Shahar sebagai perbandingan relatif, jumlah ahli bumiputera iaitu seramai 8.22 juta orang adalah merupakan 64 peratus daripada 12.78 juta keseluruhan ahli KWSP yang berumur di bawah 55 tahun.

“Ini menunjukkan kebanyakan ahli bumiputera adalah tertumpu dalam kalangan ahli yang mempunyai tahap simpanan KWSP yang rendah berbanding kaum-kaum lain,” katanya.

Dalam usaha untuk membantu ahli menambah dan membina kembali simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

Mohd Shahar berkata bagi membantu ahli menambah simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

“Bagi ahli yang bekerja dan mempunyai majikan, mereka boleh memilih untuk mencarum melebihi kadar caruman berkanun syer pekerja iaitu 11 peratus pada bila-bila masa.

“Selain itu, mereka juga boleh mencarum sendiri pada bila-bila masa tertakluk kepada amaun maksimum RM60,000 setahun,” katanya.

Sementara itu, bagi ahli yang bekerja sendiri, tiada pendapatan tetap atau di luar tenaga buruh seperti pelajar dan suri rumah yang berumur di bawah 60 tahun turut boleh memilih untuk mencarum secara sukarela pada bila-bila masa mengikut kemampuan di bawah Program i-Saraan sehingga RM60,000 setahun.

Bagi Ketua Isi Rumah (KIR) atau isteri kepada KIR yang berumur di bawah 55 tahun dan berdaftar di bawah pangkalan data eKasih, mereka turut boleh mencarum secara sukarela di bawah Program Kasih Suri Keluarga Malaysia (sebelum ini dikenali sebagai Program i-Suri) yang diperkenalkan bagi menggalakkan wanita daripada isi rumah berpendapatan rendah untuk menyimpan demi hari tua mereka.


Kadar faedah terkini selepas BNM naikkan OPR 25 mata asas

Langkah Jawatankuasa Dasar Monetari (MPC) Bank Negara Malaysia (BNM) menaikkan kadar dasar semalaman (OPR) sebanyak 25 mata asas kepada 2.50 peratus, menjadikan penanda aras kadar faedah lebih hampir kepada paras pra-pandemi iaitu 3.0 peratus.

Ia adalah kenaikan kali ketiga berturut-turut tahun ini untuk kadar penanda aras pinjaman dan simpanan sejak Mei dan Julai lalu, dengan masing-masing sebanyak 25 mata asas kepada 2.25 peratus berbanding paras rekod terendah 1.75 peratus sebelum ini.

Dengan kenaikan itu, kadar siling dan lantai koridor OPR juga meningkat masing-masing kepada 2.75% dan 2.25%.

Susulan itu, bank juga mengumumkan kadar pinjaman baharu mereka.

Malayan Banking Bhd

Malayan Banking Bhd (Maybank) akan melaras naik kadar asas standard, kadar asas (BR) dan kadar pinjaman asas (BLR) sebanyak 25 mata asas berkuat kuasa 12 September 2022, berikutan pengumuman kenaikan OPR hari ini.

Dalam satu kenyataan hari ini, Maybank berkata kadar asas standard dan BR akan dinaikkan daripada 2.25 peratus setahun kepada 2.50 peratus setahun manakala kadar BLR akan dilaras daripada 5.90 peratus setahun kepada 6.15 peratus setahun.

“Begitu juga, kadar asas standard Islam dan kadar asas Islam akan dinaikkan sebanyak 25 mata asas daripada 2.25 peratus setahun kepada 2.50 peratus setahun manakala kadar pembiayaan asas Islamic akan dinaikkan daripada 5.90 peratus setahun kepada 6.15 peratus setahun masing-masing,” katanya.

Sehubungan dengan penyelarasan itu, kadar deposit tetap Maybank dan Maybank Islamic juga akan diselaras naik berkuat kuasa 12 September 2022, tambahnya.

Maybank berkata semakan terakhir dalam BR adalah pada 8 Julai 2022 apabila ia dinaikkan daripada 2.00 peratus setahun kepada 2.25 peratus setahun berikutan kenaikan OPR dengan kuantum yang sama.

RHB Banking Group

RHB Banking Group akan menyemak semula Kadar Asas Standard (SBR), Kadar Asas (BR) dan Kadar Pinjaman/Pembiayaan Asas (BLR/BFR) naik sebanyak 25 mata asas berkuat kuasa 12 September 2022 sejajar dengan kenaikan Kadar Dasar Semalaman (OPR) oleh Bank Negara Malaysia (BNM) hari ini.

Kumpulan perbankan itu dalam satu kenyataan berkata, RHB Bank Bhd, RHB Islamic Bank Bhd dan RHB Investment Bank Bhd akan menaikkan SBR daripada 2.25 peratus kepada 2.50 peratus, BR daripada 3.00 peratus kepada 3.25 peratus setahun dan akan turut menyemak semula BLR/BFR daripada 5.95 peratus kepada 6.20 peratus setahun.

“Sejajar dengan semakan semula itu, kadar deposit tetap RHB Bank dan RHB Islamic Bank’s akan turut disemak meningkat,” katanya.


NGO kecam pengarah UNRWA dakwa rejim Israel hati-hati serang Palestin

Beberapa pertubuhan sosial Palestin mengutuk kenyataan Pengarah Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) yang menyifatkan serangan rejim Israel ke atas Semenanjung Gaza dilakukan dengan ‘teliti’.

Dalam satu kenyataan bersama hari ini Gabungan Pertubuhan Bukan Kerajaan Palestin (PNGO) dan Majlis Pertubuhan Hak Asasi Manusia Palestin (PHROC) menganggap kenyataan Matthias Schmale sebagai berbahaya dan salah faham.

Mereka berkata, kenyataan Schmale sama sekali mengetepikan jenayah yang dilakukan ketika serangan terbaharu Israel terhadap orang awam Palestin di Semenanjung Gaza.

“Adalah sangat dikesali apabila Schmale, yang mengetuai salah satu organisasi antarabangsa terpenting yang bertanggungjawab melindungi hak pelarian Palestin di Gaza, memberikan kenyataan yang secara tidak langsung memuji ketepatan dan kecanggihan rejim Israel, ketika Israel sebenarnya sentiasa melakukan jenayah perang terhadap rakyat Palestin,” kata kenyataan itu.

Pertubuhan Palestin itu berkata, Schmale sepatutnya membangkitkan punca konflik itu tetapi sebaliknya dilihat mempertahankan tindakan tentera rejim Zionis Israel.

Kenyataan itu menyebut bahawa komen Schmale telah memberi perlindungan dan ‘kelulusan’ kepada rejim Israel untuk terus melakukan pelanggaran serius terhadap rakyat Palestin.

Kenyataan itu menggambarkan rejim Israel menyasarkan secara sistematik terhadap orang awam Palestin, bangunan dan infrastruktur, demi menghukum rakyat Palestin di Semenanjung Gaza, yang telah dilakukan sejak 14 tahun lalu.

Terdahulu, Schmale memberitahu Channel 12 Israel bahawa serangan ke atas Semenanjung Gaza dilihat lebih berhati-hati dan teliti.

“Saya berpendapat bahawa terdapat ‘kecanggihan’ besar dalam cara tentera Israel menyerang selama 11 hari. Ya, serangan itu tidak mengenai sasaran orang awam, dengan beberapa pengecualian, tetapi kesan serangan tersebut sangat dirasakan.

“Lebih daripada 60 kanak-kanak terbunuh, 19 daripadanya belajar di sekolah dikendalikan UNRWA. Jadi saya rasa wujud ketepatan (dalam serangan), tetapi kehilangan nyawa orang awam tetap tidak boleh diterima,” katanya.

Bagaimanapun, selang beberapa jam kemudian Schmale memohon maaf kerana mengeluarkan kenyataan sedemikian.

Menurut Kementerian Kesihatan Palestin di Gaza, sekurang-kurangnya 253 rakyat Palestin, termasuk 66 kanak-kanak, terbunuh dalam serangan rejim Zionis Israel ke atas Semenanjung Gaza selama 11 hari bermula 10 Mei lalu.

Dalam satu kes, sekurang-kurangnya 42 rakyat Palestin terbunuh, termasuk satu keluarga yang mengandungi empat generasi, apabila rumah mereka dibom rejim pengganas Israel di Jalan al-Wehda di Gaza. – Agensi


102 kes Covid-19 berkaitan sidang Dewan Rakyat dikesan

Kementerian Kesihatan (KKM) hari ini memaklumkan mengesan lima lagi kes positif Covid-19 ketika persidangan Dewan Rakyat baru-baru ini, menjadikan sehingga kini, jumlah keseluruhan kes dikesan berkaitan persidangan Parlimen adalah 102 kes.

Ketua Pengarah Kesihatan, Tan Sri Dr Noor Hisham Abdullah, berkata lima kes baharu tersebut telah dimaklumkan pada 13 Ogos 2021 yang melibatkan lima sekeluarga, di mana kes pertama bergejala adalah individu yang menghadiri sidang Parlimen tersebut.

“Tiga kes mempunyai nilai kitaran ambang atau CT value RT PCR antara 16.98 sehingga 22.76 iaitu kebolehjangkitan yang tinggi, manakala dua lagi adalah di antara 28.98 sehingga 33.98.

“Kesemua mereka telah lengkap mendapat dua dos vaksin. Mereka hanya bergejala ringan dan menjalani kuarantin di kediaman masing-masing,” katanya dalam kenyataan media hari ini.

Dr Noor Hisham berkata daripada 30 kes itu, dua kes membabitkan Ahli Parlimen; masing-masing sembilan kes pengiring dan pegawai agensi kerajaan.

“Turut terlibat adalah tujuh kes lain-lain iaitu membabitkan ahli keluarga; dua kes kontraktor dan satu kes daripada kakitangan Parlimen.

Semua kes itu dikesan pada Sidang Mesyuarat Khas Parlimen yang telah diadakan pada 26 Julai sehingga 29 Julai 2021.

Menurutnya KKM, Parlimen dan Majlis Keselamatan Negara (MKN) telah berbincang mengenai beberapa penambahbaikan yang diperlukan sebagai persediaan pembukaan semula Parlimen bagi mengurangkan lagi risiko penularan jangkitan sebelum dan semasa persidangan.

Kesiapsiagaan ini terdiri daripada langkah memastikan individu-individu pelbagai kategori dan dari pelbagai negeri yang hadir ke Parlimen supaya mereka sihat dan tidak dijangkiti Covid-19 pada masa tersebut.

Selain itu katanya, keadaan persekitaran serta bahagian dalaman Parlimen dikaji dan ditambahbaik supaya selamat, kurang risiko dan tidak menjadi tempat penularan Covid-19.


Azmin sedia debat dengan Rafizi

Pengerusi Perikatan Nasional (PN) Selangor, Datuk Seri Mohamed Azmin Ali bersedia untuk berdebat dengan Menteri Ekonomi, Rafizi Ramli.

Namun dengan syarat Rafizi terlebih dahulu perlu membuktikan beliau sudah berjaya dalam pelaksanaan dan pemulihan ekonomi negara.

“Pertama, turunkan harga minyak terlebih dahulu, betul?

“Bukan saya yang janji kamu yang janji. Hari ini saya jadi perdana menteri, esok minyak turun.

“Dah turun belum? Kalau belum turun, turunkan dulu baru jumpa aku,” katanya dipetik ketika berucap dalam Majlis Pengenalan calon-calon Dewan Undangan Negeri (DUN) bagi Parlimen Gombak, malam tadi, lapor MalaysiaNow.

Beliau yang juga bekas Menteri Ekonomi berkata demikian bagi mengulas cabaran Rafizi mengajaknya berdebat mengenai ekonomi Malaysia.

Sehingga kini, stesen televisyen tempatan Astro Awani menyatakan kesediaan untuk menganjur dan menerbitkan sesi debat tersebut secara langsung sekiranya kedua-dua pihak bersetuju.

Mengulas lanjut, Azmin menegaskan beliau mempunyai bukti dengan rekod pelbagai inisiatif dilaksanakan semasa mentadbir negeri itu sebagai menteri besar.

Antaranya elaun khas bayaran berjumlah tiga bulan gaji kepada pegawai-pegawai kerajaan, air percuma oleh kerajaan negeri dan bermacam lagi inisiatif perkhidmatan kesihatan kepada rakyat Selangor.

Bahkan, katanya, ketika pentadbiran beliau di Selangor, dua loji rawatan air yang menelan kos sebanyak RM800 juta tanpa sebarang bantuan kewangan daripada kerajaan Persekutuan dibangunkan.

“Saya gunakan duit kerajaan negeri RM800 juta dan rizab masih RM4 bilion,” katanya.

Atas sebab itu, Azmin sekali menegaskan bukan pihaknya tidak mahu menerima cabaran berdebat tetapi menjadi satu kerja yang sia-sia sekiranya debat itu tidak diisi dengan fakta dan rekod yang jelas.

“Kalau saya pergi berdebat dalam keadaan dia belum ada formula, belum ada penyelesaian, engkau (Rafizi) nak debat dengan aku buat apa?” katanya.


Fadillah pelawa PN sertai kerajaan campuran, bagaimana pula dengan UMNO dan DAP?

Datuk Seri Fadillah Yusof secara terbuka mempelawa Perikatan Nasional (PN) menyertai kerajaan perpaduan daripada terus berpolitik.

Timbalan Perdana Menteri dari Sarawak itu berkata berkata penyertaan PN boleh dilakukan demi kesejahteraan rakyat serta melicinkan usaha pemulihan ekonomi, bagaimana umum mengetahui UMNO dan DAP pasti tidak akan bersetuju dengan pelawaan tersebut.

Katanya, PN perlu sedar akibat terlalu banyak berpolitik, ia memberi kesan negatif terhadap pertumbuhan ekonomi negara.

“Yang paling utama sekarang ialah untuk memastikan kestabilan politik dan kerajaan perpaduan bukan sahaja merangkumi semua wilayah dalam Malaysia tetapi mewakili semua etnik dan agama.

“Malahan, kalau dapat dicadangkan kepada PN, sertailah kerajaan perpaduan supaya tidak ada lagi politik dan kita bersama-sama membangunkan negara,” katanya menurut Harian Metro.

Beliau berkata demikian selepas menghadiri Majlis Perasmian Pesta Samariang 2023 di Kampung Tunku, Petra Jaya.

Fadillah berkata demikian ketika diminta mengulas kenyataan Menteri Besar Kedah Datuk Seri Sanusi Md Nor, semalam, yang mendakwa kerajaan perpaduan gagal mencapai prestasi seperti diharapkan.

Mengulas lanjut, Fadillah berkata, Sanusi berhak menyatakan apa sahaja pandangannya, namun rakyat yang akan menilai setiap apa yang dikatakannya.

“Setiap orang ada hak untuk menyatakan pandangan tetapi akhirnya rakyat akan menentukan sama ada apa yang dinyatakan itu betul atau tidak dan sekarang negara memerlukan kestabilan politik kerana ia akan memudahkan pemulihan negara dan memastikan kesejahteraan rakyat.

“Apabila politik stabil, barulah kita dapat fokus untuk membangunkan negara, memulihkan ekonomi kerana jika terlalu banyak politik ianya akan beri kesan kepada pertumbuhan ekonomi negara kita.

“Jadi bersatu berpadulah kita sebagai sebuah negara, cukup-cukuplah (berpolitik),” katanya.


Darurat diisytihar untuk elak penularan Covid-19, jangan jadi macam di India

Langkah melaksanakan Ordinan Darurat yang bertujuan untuk mengelakkan kempen pilihan raya dan perhimpunan besar-besaran diadakan adalah bagi menyekat penularan wabak Covid-19 daripada merebak dengan lebih cepat, kata Ketua Pengarah Kesihatan Tan Sri Dr Noor Hisham Abdullah.

Beliau menggesa agar keadaan yang berlaku di India dijadikan pengajaran apabila kelonggaran sekatan pergerakan diberikan dikatakan menjadi punca utama penularan virus pembunuh tersebut sehingga membawa musibah yang lebih besar.

“Apabila 7 Mac pemimpin mereka telah isytiharkan kawalan pandemik Covid-19 amat baik dan akan tamat di India

“Jadi bila perkara itu dimaklumkan, ramai rakyat India dah tak patuh dengan undang-undang dan Prosedur Operasi Standard (SOP), sekatan diberikan kelonggaran, perhimpunan berlaku di pantai, dan perhimpunan berlaku di upacara keagamaan dan perkahwinan, dan jangkitan pun berlaku,” katanya dalam sidang media hari ini.

Menurut Noor Hisham lagi, India juga mengadakan pilihan raya sehingga tiada penjarakkan sosial dan orang ramai juga tidak memakai pelitup muka, malah Pilihan Raya Negeri (PRN) Sabah lalu juga adalah contoh terbaik virus tersebut kembali menular dengan banyak kes.

“Mereka juga mengadakan lima pilihan raya negeri. iaitu satu kempen melibatkan 200,000 orang, tiada penjarakan fizikal, dan tidak memakai penutup muka, jadi jangitan berlaku. Kita kena belajar dari India untuk elak pilihan raya.

“Kita amat bimbang sekiranya pilihan raya diadakan sama ada ia melibatkan pilihan raya kecil, negeri mahupun umum akan berlaku peningkatan kes seperti PRN Sabah dan ia akan menyukarkan usaha kita membendung penularan Covid-19,” katanya.

Jelasnya lagi, jika pilihan raya diadakan kemungkinan perhimpunan besar-besaran tidak dapat dielak dan risiko sangat tinggi kes jangkitan akan bertambah.

“Sebagai contoh kluster Pasai yang merentas negeri dari Johor balik ke Sarawak telah menyebabkan lebih 2,000 jangkitan.

“Bayangkanlah kalau orang Sarawak balik daripada Sabah dan Semenanjung untuk mengundi di kawasan pedalaman, jadi jangkitan pasti akan berlaku.

“Inilah kebimbangan kita. Kalau jangkitan berlaku di kawasan pedalaman di Sarawak, pusat kesihatan kita mungkn tidak mampu mengesan dan merawat pesakit tersebut. Jarak kawasan pedalaman yang jauh, agak sukar untuk kita memberikan rawatan kepada pesakit-pesakit tersebut,” ujarnya lagi.

Januari lepas, Yang di-Pertuan Agong Sultan Abdullah Ri’ayatuddin Al-Mustafa Billah Shah telah mengisytiharan Proklamasi Darurat sekaligus menangguhkan Parlimen dan Dewan Undangan Negeri (DUN).

Bagaimanapun, blok pembangkang dan UMNO mendesak Perdana Menteri Tan Sri Muhyiddin Yassin supaya membatalkan perintah darurat dan membubar Parlimen bagi memberi laluan pilihan raya diadakan.